HIKAYAT NUBUET NABI – Kisah Kehidupan dan Dakwah Nabi Muhammad Saw Tahap Makkah – Bek Tuwo Budaya\nHIKAYAT NUBUET NABI – Kisah Kehidupan dan Dakwah Nabi Muhammad Saw Tahap Makkah\nHIKAYAT NUBUET NABI\nMulayi ulon salen Hikayat Neubut Nab nyoe, uroe Satu, poh 6.00 seupot bak *25 Molod Keuneulheueh 1437/25 Jumadil Awal 1437 H/5 Maret 2016 M. Lon pileh watee nyoe lon salen hikayat nyoe kareuna ulon tueng 2 seumpeuna:\n1) Teuka Kafilah Like Molod dari Kec.Beutong, Nagan Raya geujak Meulike Molod bak Asrama Beutong, di Rukoh Darussalam, Banda Aceh. Darot 15 meunet goh poh nam seupot, rombongan katrok ‘et Gunong Geureutee. Syekh Like Molod Tgk Rusli Ulee Jalan. Meunan haba rot HP neupeugahle Cut Bang Pak Jamai Rumoh Teungoh nyang na sajan rombongan-kafilah lam muto nyan.\n2) Alhamdulillah, darot poh 11.30 Jum’at baroe, ulon kalheueh mendaftar yudisium ngon wisuda bak Pascasarjana UIN Ar-Raniry. Yudisium teuma bak uroe Seulanyan, 14 Maret 2016 dan wisuda bak Seunanyan, 21 Maret 2016\n*) Alih aksara dari Arab Melayu alias Jawi atau Jawoe ke huruf Latin\nBeuseulamat donya dan akhirat\nWabihi nasta’in, Allah Ta’ala ‘azza wajalla\nUbak Allah lon lakee bantu, Tuhan ghafuru nyang muliya\nBismillah poteu lon kisah, nama Allah nyang muliya\nDudoe nibak nyan nama Rasulullah, dua Kalimah sajan seureuta\nNama Allah deungon Muhammad, duwa sangat nyang that mulia\nNyang phon Neu peujeuet Nur Muhammad, leungkap shamad Nur Saidina\nTeulheueh nibak nyan sigala umat, kareuna Muhammad nyang that muliya\nGohlom neu peujeuet sigala ‘alam, Nabi Adam pih gohlom na\nMantong didalam maklumat Tuhan, gohlom Neu peutron dalam donya\nYohnyan Neu peujeuet Nur Muhammad, leungkap shamad Nur Saidina\nKakeu na zat deungon sifat, neubri pangkat deungon agama\nYohnyan neukeubah saboh teumpat, peurintah Hadharat Tuhan Nyang Asa\nMantong didalam maklumat Tuhan, goh neu peutron dalam donya\nYohnyan Neu peujeuet ‘Arasy Kurusi, dumna Nabi nyang that muliya\nTeuma Neu peujeuet Loh ngon Kalam, dum seukalian Ciruga Neuraka\nTeuma Neu peujeuet langet ngon bumoe, dumna asoe nyang lam donya\nTeulheuh Neu peujeuet Nabi Adam, nyang awai tron lam nanggroe donya\nSinan keu asai kafe Iseulam, nibak Adam asai mula\nNyang keu Nabi nyang that awai, nibak asai Tuhan karonya\nSinan Neu peutron Nur Muhammad, peurintah Hadharat Tuhan Nyang Asa\nPadum natreb bak Nabi Adam, meusalen yohnyan bak seuneh muliya\nNeu pinah sinan teuma ho laen, peurintah Tuhan buet Rabbana\nPadum zameun meusalen-salen, suci seukalian teumpat mulia\nHingga troh bak Nabi Ibrahim, meusalen-salen Nubuet mulia\nMeusalen sinan bak Nabi Ismail, padum zameun treb ka lama\nDudoe nibak nyan bak Nabi Nyakkoeb, Meukuta Arab asai bangsa muliya\nAduen ulon bak na taturi, kheun Syafi’i Arab bangsa\nNeupinah sinan bak Nabi Yusuh, nyang that makruf taeu rupa\nHingga meusalen troh bak cuco, meusaho katroh bak Musa\nHingga troh bak ‘Isa Ruhullah, sinan neukeubah Nubuet mulia\nHingga troh bak Nabi Sulaiman, troh bak Adnan nyang mulia\nHingga troh bak Abdulmanah, sinan neupinah Nubuet mulia\nNeupinah teuma ho laen, bak Ibnu Hasyem nyang that mulia\nAbdul Muthaleb tingkue Kandongan, peurintah Tuhan buet Rabbana\nPadum na zameun bak Abdul Muthaleb, padum natreb nyan dum lama\nNeupinah sinan bak ‘Abdullah, Poteu Allah nyang thee sibeuna\nSinan ka teutap Nubuet Nabi, Tuhanku Rabbi nyang peulara\nSinan ka nyata jibeudoh trang, bukon bubarang bit that aula\nSeulawet neukandong tuboh janjongan, han tatuban peucalitra\n‘Ajayeb Subhanallah, tango lon peugah Nubuet mulia\nTeuma lon kisah Nabi Muhammad, masa diriyeuek(zurriyat) gohlom nyata\nGoh meusalen bak ‘Abdullah, gohlom muminah tuboh mulia\nSinan ka nyata jibeudoh trang, bukon bubarang indah rupa\nMiseue buleuen teungoh reumbang, bukon bubarang limpah cahya\nHingga meugah jeueb-jeueb nanggroe, that samlakoe bit that aula\nYohnyan meugah u nanggroe Cam, keurajeun Sulaiman asai mula\nDisinan na ureueng binoe, rupa sambinoe iloek rupa\nBadan seudang that meubagoe, hana sidroe nyang bandeng sa\nMiseue buleuen teungoh punoh, manyen manyoh laku rupa\nNgon hareuta that barullah, lom meutamah hamba sahya\nLagi aneuk Uleebalang, ureueng dampeng deungon raja\nFatimah Cam nama geurasi, rupa nari buleuen purnama\nTamse buleuen teungoh punoh, meunan seuneuleuk cahya muka\nLom that ‘alem Fatimah Cam, kitab jipham raya-raya\nYohmasa nyan alem Taurit, Fatimah bit ka neubaca\nLeumah jikalon dalam Taurit, Fatimah bit ka neubaca\nMeunan leumah jeueb-jeueb kitab, Nabi Muhammad nyang peurtama\nCinta that leubeh Nabi akhe zaman, meunan neukalon lam kitab raya\nHabeh neukalon jeueb-jeueb kitab, Poteu Allah nyang peunyata\nSikati duablah laksa peuet ribee Nabi, Muhammad Nabi nyang pangka Aula\nNyata ubak Tuan ‘Abdullah, meunan leumah lam calitra\nYohnyan meugah Tuan ‘Abdullah, rupa indah hanatara\nLagi aneuk ‘Abdul Muthaleb, meunan sabet lam calitra\nYohmasa nyan Fatimah Syam , rindu deundam hate lam dada\nUroe malam gundah hate, hanpeue pike peubicara\nHate mabok bukon bubarang, meugeulumbang ngon ie mata\nBukon bubarang sangat rindu, keundak meujudo ngon ureueng muda\nNeukeundak meujudo ngon ‘Abdullah, di nanggroe Makkah ibu-bapa\nSabab nyang that neumeukeundak, kareuna Nubuet disinan nyata\nKareuna Nubuet bak ‘Abdullah, disinan leumah cahya muka\nNyankeu ureueng mat gunci Kakbah, cahya seumuloh sigala donya\nDi musyreb kon troh u meughreb, meusyuhu sabeb hanatara\nYohnyan neuyue sidroe ureueng, neuyue jak pandang u Makkah mulia\nNeuyue jak pandang Tuwan ‘Abdullah, nyo sabeb sah indah rupa\n‘Ohsare troh u nanggroe Makkah, ubak Ka’kbahle jihala\nMeutumei sigra Tuan ‘Abdullah, sangat indah cahya muka\nDiyub langet diateueh bumoe, hana sidroe nyang bandeng rupa\nDi mushyreb kon troh u meugrheb, sunggoh sabet indah rupa\nSibarang ri gampong sibarang ri nanggroe, hana sidroe nyang jroh rupa\nHabeh jikalon dum neu pandang, sangat trang mandrang bulan purnama\nJroh that rupa sangat indah, jijak peugah jroh hana sa\nLaju jiwoe u nanggroe Cam, teukeudi Tuhan trohle sigra\nTeuma jipeugah bak Fatimah Cam, rupa naban buleuen purnama\nBan jideungo meunan peuneugah, hate dahsyah bit that suka\nJibeudoh beureuhi Fatimah Syam, hate didalam dawok beurcinta\nGeunap uroe geunap malam, Neukeubah lonkandong neubuet mulia\nYa Ilahi Tuhanku Rabbi, Tuhanku neubri ban lon pinta\nPakrile jalan ulon peulaku, keundak meujudo ngon ureueng muda\nLon keundak meujudo ngon ‘Abdullah, dinanggroe Makkah ibu-bapa\nJinoe ulon keundak meukawen, manyoh meucen Nubuet mulia\nBak siuroe habeh pike, habeh cawe hate lam dada\nTeukeudirullah peurintah Tuhan, Fatimah Cam that meukira\nNeubuka peutoe asoe neucok, Fatimah Cam po areuta\nTeuma neubukale ngon geudong, neucok pingan pakaiyan raja\nJicok dum nyang indah-indah, kayen Indulas musra diwangga\nLaen nibak nyan jeuneh alat, han teurkhimat dum peukara\nJineh ganceng deungon peundeng, laen lethat meuh peurmata\nPadum-padum gleueng ngon subang, lagi incien han teurkira\nPeurmata intan pudoe manikam, meuribee ban taeu rupa\nMeuh ngon pirak dum meuhalak, padum khulumbak gahru ceundana\nDeungon hamparan dum kasturi, harom baruni bak komkomma\nFatimah Cam lethat alat, neu peudieng brat 40 unta\nYohnyan jibungka Fatimah Cam, jiba sajan hamba sahya\nTroh sibuleuen nyangka neujak, piasan galak Makkah mulia\nPadum lawet neucre nanggroe, trohle sampoe Makkah muliya\n‘Ohsare troh u nanggroe Makkah, geupeudong khimah u luwa kuta\nNeu peudong diluwa Kuta Makkah, neupiyoh payah dum geurata\nGeudeungoran nanggroe Makkah, ureueng Syam geupeugah lethat teuka\nUreueng binoe Fatimah Syam, seuntok Peureumpuan keunoe teuka h\nNeu keundak meujudo ngon ‘Abdullah, Poteu Allah thee sibeuna\nNeume alat han teurkhimat, meuh pile that han teukira\nPeuet ploh unta neu peudieng brat, neu keundak hajat keu muda bahlia\nBan neudeungo meunan peuneugah, Tuan ‘Abdullah hate suka\nMeunyan seubab neujak meu’en, sangat ingen teungo calitra\nLangkah neujak rab ngon khimah, deuh leumah jroh that rupa\nRupa indah bukon bubarang, ban buleuen trang teungoh purnama\nFatimah Cam sangat rindu, neu eu laku hibat hantara\nLang geumilang bukon bubarang, miseue buleuen trang teungoh purnama\nNeu eu cahya Nubuet Nabi, hate beureuhi dalam dada\nNeuyue jak tueng Tuwan ‘Abdullah, bak Mubacarah nyang panglima\n‘Ohban neuyue Mubacarah, jijak pantah sigra-sigra\nSare meuteumei ngon ‘Abdullah, peutamong lam khimah ya Saidina\nFatimah Cam lakee langkah, Tuan ‘Abdullah hate suka\nBan neudeungo meunan peuneugah, bak Fatimahle neuhala\nLalu neutamong dalam khimah, geupeu indah hanatara\nYohnyan neuleung peurmadani, neuleueng Lahori indah rupa\nDiateueh nyan neuleueng sukhuleut, nanyum h’at-h’ueut tapandang mata\nGeuato kurusi diateuh nyan, peurmata intan meulok-lok cahya\nNyoekeh tuempat keududukan, tamse seuneulek dum peukara\nTeuma neuyue duek Tuan ‘Abdullah, neuduek pantaih sigo di tika\nYohmasa nyan Fatimah Syam, neu beuot makanan peuena neuba\nYohnyan geubri keu ‘Abdullah, makanan manisan cati rasa\nNeucok beebeewan na sigeutu, harom bawu nibak komkomma\nLheueh ‘Abdullah pajoh makanan, neu pinah idang pantah sigra\nTeuma teubiet Tuan Fatimah, neujak peuindah ureueng muda\nNejok ranub saboh karah, meuh meutatah dum peurmata\nNeujak meuteumeung ngon ‘Abdullah, dendayang papah tuha muda\nNam tujoh droe diwie diunun, neujak meuteumeung pantah sigra\n‘Ohsare lheueh geumeuteumeung, dum dendayang hate suka\nDumna dendayang jiduek hadap, jihoreumat jipeumulia\nTeuma marit sidroe inong, jaroe jiseuon ateueh jeumala\nTadeungo kamoe Tuwan ‘Abdullah, tango sipatah meucalitra\nSitroh langkah bak nanggroe nyoe, dumna kamoe jak bak gata\nFatimah Cam neujak keunoe, bak nanggroe nyoe neu peuteuk\nGeucre gampong geutinggai nanggroe, dumna kamoe sajan neuba\nHabeh meume meuh ngon pirak, han teukhimat meureutoh laksa\nLaen nibak nyan dumna alat, han teurkhimat meuribee laksa\nGeuganda geubri keu Abullah, meunan peuneugah lon deungo nyata\nKeundak neugaseh Tuan ‘Abdullah, neu keundak meunikah deungon gata\nKareuna sabab rindu deundam, uroe malam hate suka\nMakeusud Fatimah keundak meunikah, insya Allah ulon ridha\nTeuma bacut nyang na salah, tajak peugah bak ayahnda\nIntu kamoe Nabi Ibrahim, kawom nyang karim asai mula\nNabi Ismail Nek dikamoe, tango jinoe ulon calitra\nBeurang kakri buet deungon ijazah, nibak ayah deungon bunda\nUlon meutanggoh meusijameung, lon jak tanyong bak ayahnda\nCit patot meunan Tuan Abdullah, hana salah ban kheun gata\nTuwan ‘Abdullah laju neuwoe, neulakee droe ureueng muda\nNeulakee droe bak Fatimah Cam, neuwoe yohnyan u rumoh tangga\nTuan Aminah lalu neuheut droe, yohnyan neu meungui hanatara\nNeungui pakaian ngon beebeewan, hana lawan indah rupa\nYohnyan neupadan Tuan ‘Abdullah, Tuan Aminah hate suka\n‘Asyek beurahi Tuan ‘Abdullah, lalu neu peurab bertemu dua\nDroebit ngon teukeudirullah, yohnyan Aminah teuma beurcahya\nNeupinah bak rahim Tuan Aminah, keunan neukeubah Nubuet mulia\nYohmasa nyan Tuan ‘Abdullah, lalu meuubah wareuna muka\nMiseue buleuen teungoh awan toep, leungkap seupot padam cahya\nKareuna Nubuet ka meuminah, Tuan Aminah teuma beurcahya\nMiseue buleuen trang bukon bubarang, lang geumilang limpah cahya\nTeutap disinan Tuan Aminah,Tuan ‘Abdullah teuma takira\nTeulheueh neumanoe Tuan ‘Abdullah, neu meulangkah ubak ayahnda\nBak ‘Abdul Muthaleb ‘Abdullah sampoe, neu peugah jinoe hajat pinta\nTango kamoe wahe ayah, keundak peugah khaba rahsiya\nSidroe ureueng teuka keunoe, bak nanggroe nyoe he ayahnda\nUreueng binoe dinanggroe Cam, Fatimah Cam geuboeh nama\nJime hareuta meuh ngon pirak, that meuhalak meureutoh laksa\nLaen nibak nyan dumna alat, ji peudieng brat 40 unta\nKeu suwami beujeuet kamoe, jibri sinaroe harta jiba\nTeuma neu seuot “Abdul Muthaleb, neukheun narit jaweueb kata\nBak hate kamoe saleh han meukri, saleh hanjeuetle keugata\nKricit narit Tuan Abdullah, ubak ayah lom neu meupinta\nNeubri keu idin wahe ayah, lon meunikah ngon ureueng muda\nAdat meunan wahe ‘Abdullah, ban peurintah nyan kuridha\nYohnyan neu peukeue Tuan ‘Abdullah, bak Fatimahle neuhala\nUluwa kuta katroh neu langkah, lalu meugah bak ureueng teuka\nTuan ‘Abdullah katroh geuwoe, bak uroe nyoe ubak gata\nFatiah Cam teumanyong reujang, bak ureueng nyan peugah haba\nPakri rupa Tuan ‘Abdullah, hana ubah rupa nyangka\nJaweueb ureueng nyang seumeugah, Tuan ‘Abdullah hanale cahya\nBan neudeungo narit meunan, beurtangisan hanatara\nFatimah Syam geupoh-poh droe, ri geumanoe ngon ie mata\nGeupoh-poh droe bukon bubarang, rasa hilang teubiet nyawa\nWahe ayah kupaban bah, hana tuwah aneuk digata\nKureueng untong hana Allah bri, lon that keuji diateueh donya\nNyang lon keundak hana lon teumei, peue untong kee meuraba-raba\nHanale nafsu Tuan ‘Abdullah, hanale tuah lon ateueh donya\nMeunye citna Tuan ‘Abdullah, bekle talangkah keunoe gata\nKareuna hanale lon meujudo, hanale nafsu lon bak gata\nKareuna hanle nyang nafsu kamoe, jak udeh tawoe u rumoh tangga\nBan nafsu kamoe ka taubah, hanale gaseh ulon bak gata\nTuan ‘Abdullah ngon ka neumoe, lalu neuwoe duka cita\nTuan ‘Abdullah sangat malee, khaba dilee bak ayahnda\nTeutap Fatimah neu beurangkat, ‘Abdullah teutap bak ayahnda\nTeuma lheueh nyan Fatimah Cam, neuwoele yohnyan ngon balatantra\n‘Oh sare troh u nanggroe, seudeukah neubri faki ulama\nJikhanduri jibri seudeukah, areuta barullah Fatimah bawa\nHareuta hajat keu ‘Abdullah, jibri seudeukah dum barang na\nGeusie ngon kibaih nam tujoh ploh, Tuan Fatimah neu meukeurija\nTeulheueh khanduri Fatimah Cam, teutap yohnyan dirumoh tangga\nTuan ‘Abdullah jinoe lon peugah, haba Fatimah sepdum nyangka\nTeutap dirumoh Tuan ‘Abdullah, jinoe Aminah ulon calitra\nUmu lhee buleuen mume Aminah, Tuan ‘Abdullah dang kira-kira\nKri cit narit Tuan Abdul Muthaleb, neukheun narit bak aneuknda\nTaleungo kamoe he Abdullah, kareuna Aminah hamel jika\nTajak gata u nanggroe Sirbi, tamita ubat jeura haliya\nTamita makanan kureuma zabet, jeuneh ruti gandom keutila\n‘Oh neudeungo narit ayah, Tuan Abdullah bungka sigra\nNgon lasyeuka tujoh beurjalan, seureuta sajan muda bahlia\nPadum-padum perjalanan, sampoe tuan ho neuhala\nKeundak Allah khalikol alam, Tuan Abdullah hilang nyawa\nHabeh raseuki Tuan Abdullah, tinggai Aminah dirumoh tangga\nTeuma geutanomle disinan, kubu janjongan nyang mulia\nGeupuwoe haba u nanggroe Makkah, ubak ayah deungon bunda\nGeupeugah hanale Tuan Abdullah, Tuan Aminah duka cita\n‘Abdul Muthaleb pihka neumoe, ri geumanoe ngon ie mata\nLom saudara lam dukaan, that geusosah jiboeh rasa\nTuan Abbas pika neumoe, saudara sinaroe dukacita\nTuan Hamzah ngon Abi Thaleb,neumoe meureb-reb ngon ie mata\nGeubri seudeukah ngon khanduri, geunap hari dum saudara\nTeuduek haba Tuan Abdullah, Tuan Aminah jinoe takira\nTuan Aminah lam dukaan, geunap bulan tron ie mata\nNeubri seudeukah ngon khanduri, geunap hari neulakee do’a\nNeulakee do’a keu ‘Abdullah, keundak Allah nyang that mulia\nNeu keumeung jak kunjong kubu Abdullah, kareuna susah budak gohlom na\nPadum lawet geunap buleun, teukeudi Tuhan budak gohlom na\nDuablah buleuen Rabiul Awai, malam Seunanyan pada thon Ha\nYohmasa nyan budak keuluwa, habeh meugeumpa sigala donya\nDi musyreb kon troh u meughreb, troh u langet habeh gabra\n‘Arasy Kurusi Loh ngon Kalam, dum seukalian suka cita\nYohnyan habeh meungucap teuseubeh, meugeurupoh sare gubra\nPinto langet tujoh lapeh, bandum habeh ka teubuka\nBudiadari nyang dilanget, leungkap shamad dum simua\nRaja Nasrun yohnyan mate, keundak Rabbi neu peunyata\nNyankeu raja nanggroe kafe, that bit jahe raja raya\nMeuligoe jidum habeh runtoh, habeh reuloh ngon astana\nDeungon raja pika mate, hana soele seumah beurahla\nMeunan teukeudi Tuhan Hadlarat, sabab Muhammad nyang that mulia\nDalam Kakbah beurahla patong, panteng panteung ban sineuna\nPatah lihe tinggai badan, meunan lagee sagala donya\nUreueng binoe hamel sajan, peuetploh inong diateueh donya\nKeuluwa sajan ban 40 droe, ureueng lakoe ban siseun na\nGeuboh ngon nan bandum Ahmad, kheundak Hadlarat Tuhan Asa\nBan 40 droe sahbat Nabi, dudoe jadi ‘oh jeuet raya\nMeunan keundak Tuhan sidroe, meutuah dudoe disinan nyata\n(Buket Tursina pika beukah, teukeuirullah tilek deesya)\nNabek susah malaikat, bak Hadlarat Tuhan Nyang Asa\nYa Tuhanku Po dikamoe, meungadu droe nibak gata\nDumna kamoe hantroh ‘ileumei, geutanyoe peue barang keureuja\nLahe baten awai akhe, habeh lahe ubak gata\n‘Arasy Kurusi Loh ngon Qalam, dum meuguncang peue kareuna\nPinto langet tujoh lapeh, teubuka habeh peue kareuna\nPeue alamat wa Ya Rabbi, peue keundak bri uleh gata\nTron fireuman nibak Tuhan, Malaikat deungo sibarang na\nKa deungo he Malaikat, panghulee umat kupeunyata\nMeusyuhu Umat geunaseh kamoe, goh leumah jinoe ulam donya\nYa Tuhanku toh geunaseh Rabbi, jinoe tabri Ya Rabbana\nFirman Tuhan bak Malaikat, Tuhan Hadlarat neu meusabda\nKa deungo he Malaikat, leungkap shamad dum barang na\nNyoekeu Nabi Muhammad, panghulee umat dum barang na\nJak kapandang ateueh ‘Arasy, ka tilek bak deueh dum rata\nLalu ji pandang dum Malaikat, leumah seunurat nyang that mulia\nLailahaillallah Muhammadurrasulullah, meunan leumah Allah peunyata\nNyan ku gaseh Nabi Muhammad, na meusapat Haq Ta’ala\nKu peutron teuma nyan u bumoe, bak malam nyoe u dalam donya\nTeumpat lahe di nanggroe Makkah, meunan peurintah Tuhan nyang Esa\nTadeungo he dum Malaikat, jak kunjong Muhammad u dalam donya\nAsoe ‘Arasy asoe Kurusi, jak bak Nabi nyang that mulia\nMalaikat tron tujoh ribee, nyang panghulee dum barang na\nBak sidroe-droe jitron pahlawan, 70 ribee pasukan jiba\nLaen nibak nyan han teukhimat, asoe langet tron u donya\nMalaikat bak 7 lapeh langet, bandum jijak bak Saidina\nJijak kunjong Nabi Muhammad, asoe langet ban sineuna\nMeunan lagi deungon mukjizat, bak Muhammad neu peunyata\nNa 400 mukjizat neu peutron sinan, bak malam nyan uleh Rabbana\nTron bak Tuan Siti Aminah, lalu leumah saboh cahya\nTeuka awan tron dilanget, keunan leugat laju cahya\nLalu teuka berpasukan,ngon bunyian han teukira\nDum bunyian that ‘adhimah, Tuan Aminah suka cita\nGalak pithat teumakot hansoe, hantom meunoe neu eu rupa\nBak ureueng laen hana leumah, bak Aminah nyang na nyata\nHana? Sidroe yohnyan Malaikat, ureueng lethat sajan seureuta\nMeung Aminah nyang na tuban, peurintah Tuhan ‘aza wajalla\nSaboh riwayat meunan seubutan, adoe aduen sajan seureuta\nDumna kawom pidi sinan, bak Aminah sajan dumna\nTeuma teuseubut saboh riwayat, hana mupakat bak bicara\nTuan Aminah sidroe dirumoh, laen hanasoe manusia\nHana sidroe ureueng laen, Aminah yohnyan dirumoh tangga\nNeu eu awan lethat bangon, han tatuban peucalitra\nDalam awan nyan Malaikat, barullah that hanatara\nNgon suara amat sangat, yue minah rakyat umat lam donya\nMeutron deungon peurintah Allah, meujak kunjong Neubuet u donya\nBan neu deungo narit Malaikat, sangat hibat ngon suara\nTuan Aminah sidroe dirumoh, laen han saboh manusia\nTuan Aminah teumakot hansoe, kareuna hibat deungo suara\nLalu neu beudoh pantah rujang, Amiah pasangle peulita\nPanyot pilheueh neu pasang sudah, neu eu leumah Malaikat teuka\nYohnyan neukalon angen awan, meuribee ban bangon rupa\nMalaikat tron bak Aminah, peunoh rumoh han sapat bla\nYohmasa nyan Malakat, neume alat dalam jaroenya\nLalu jileueng deungon hamparan, meuribee ban tangieng rupa\nBee jiharom nibak kheuleumbak, teumpat Ahmad nyang that mulia\nLalu jiba ie Kalkausar, ngon peumanoe Ahmad muda\nBee jiharom bukon bubarang, hana lawan diateueh donya\nMalaikat han teurkhimat, neujak mat budak baro na\nLadom Malaikat com gaki Nabi, dum jisare meunan keureuja\nMalaikat comle pusat Nabi, Aminah lihat meunan keureuja\nLadom bak jaroe ladom bak ulee, meunan lagee ji peumulia\nYohnyan hireuen Siti Aminah, jieu peurintah Malaikat dumna\nMalaikat meubagoe-bagoe, meuribee syoe ladom rupa\nLaen nibak nyan han teupeugah, lethat ulah lagee rupa\nYohnyan uroe pika siyang, Malaikat teureubang u andara\nTinggai Ahmad bak Aminah, lalu leumah deungon cuaca\nYohmasa nyan lalu meugah, Tuan Aminah aneuk neukana\nLalu meugah bak Tuan Abdul Muthaleb, budak lam pruet Tuhan peunyata\nNyankeu aneuk Tuan ‘Abdullah, mate tinggai bunda\nNyankeu cuco Tuan Abdul Muthaleb, that bit ajayeb indah rupa\nLang gumilang bukon bubarang, ban buleuen trang teungoh purnama\n‘Abdul Muthaleb neujak pantah, bak Aminah cuco neukana\nTeungoh neujak bak Aminah, u jeuoh leumah meucahya-cahya\nNgon bebeewan bukonbibarang, hireuen neu pandang budak barona\nLalu neu tamong dalm rumoh, cahya seumeuloh hanatara\nNeu eu cuco that samlakoe, ban mata uroe seumeuloh cahya\nBibi dua nyan pi meugrak-grak, Abdul Muthaleb galak eu rupa\nNeu peurab geuliyueng ubak bibi, neu peulahe peue jikata\nTeubiet suara dalam mulot, leumoh leumbot hana teuga\nMeunoe suara Nabi Muhammad, neu seubut keu umat nyang lam donya\nUmmati ummati ‘amalal husaini , neu deungo menan teubiet suara\nLalu hireuen Abdul Muthaleb, hantom aneuk miet meunan suara\nPihak leubeh deungon mukjizat, saleh Muhammad nyoeka nyata\nSaleh nyoekeu Nabi akhe zameun, bak ri bangon lagee rupa!\nBak bicara Abdul Muthaleb, cuco geusabeb that mulia\nTuhan peunyata bak uroe nyoe, Ahmad sidroe geuboh nama\nSaboh calitra jikheun Muhammad, Abdul Muthaleb nyang boeh nama\nMeunankeu Tuan lam riwayat, maseng ‘ibarat bak ulama\nTuan Aminah pidi sinan, that sukaan hanatara\nKricit narit Tuan Aminah, lalu neu peugah neu calitra\nNeu peugah bak Abdul Muthaleb, dumna rame deungo suara\nAneukku nyoe cit indah that, Malaikat dum peulahra\nMalaikat tron dilanget, han teurkhimat keunoe teuka\nLadom jime jeuneh pakaian, han sapeue tan lam syuruga\nMalaikat tron meubagoe-bagoe, meuribee syoe sinoe rupa\nLalu hireuen Abdul Muthaleb, dumna rakyat hate suka\nNeu deungo caltra Tuan Aminah, teukeudirullah nyang peulara\nDuaploh uroe keuluwa manyak, Aminah jak kubu mulia\nNeujak bak kubu Tuan Abdullah, sajan kafilah dum saudara\nNam uroe jak u nanggroe Syarbi, ngon Makkah bumoe mulia\nNeujak kunjong kubu ‘Abdullah, Tuan Aminah deungon saudara\n‘Ohsare troh ubak kubu, duek meulingka tuha muda\nNeubeuet do’ale Teungku Ciyah, lingka kubu maha mulia\nTuan Aminah beurtangisan, lalu pansan sikutika\nPadum uroe treb disinan, Abdul Muthaleb sajan seureuta\nTeukeudirullah keu Tuan Aminah, habeh langkah diateueh donya\nTuan Aminah teupangge rahmat, ngadap akhirat tinggai donya\nAbdul Muthaleb that dukaan, yohmasa nyan meugrak rasa\nMuka? Rakyat bukon bubarang, that dukaan hanatara\nLalu neumoe Abdul Muthaleb, neumoe meureb-reb deungon ie mata\nWahe cuco kupaban bah, mate ayah deungon bunda\nAhmad neucok neupasoe lam lumueng, bukon bubarang sangat duka\nGeucok laju geupumanoe, aduen adoe dum seureuta\nBandum rakyat beurtangisan, han meuban-ban tron ie mata\nTeulheueh geupumanoe geupeugafan, pasoe yohnyan dalam keureunda\nNeume geuputron ngon jeunazah, rab ‘Abdullah kubu dua\nGeutanom dilikot Tuan ‘Abdullah, Tuan Aminah nyang that mulia\nTeulheueh geutanom Tuan Aminah, Teungku Ciyah lakee do’a\nAbdul Muthaleb bri seudeukah, barang nyang mudah Allah karonya\nNeu muwoe dum u nanggroe, maseng woe dum u tangga\nAbdul Muthaleb neuwoe u rumoh,keu Tuan Aminah neulakee do’a\nHabeh neuwoe dum u teumpat, nibak jeurat nyang mulia\nLalu neu puwoele ngon manyak, Abdul Muthaleb rusak hate lam dada\nKakeu geuwoe nanggroe Syarabi, troh meuhatle u Makkah mulia\nAhmad pitroh nyan geupuwoe, sirang neumoe ngon ie mata\nWahe cuco tangke hate, ayah tanle deungon bunda\nSinan droe peuetploh uroe, troh u nanggroe Makkah mulia\nAbdul Muthaleb neumueng sinyak, Tuhan Hadlarat nyang peulahra\nPadum lawet dalam susah, toh pakribah cuco raja\nPakri keuban ku peutimang, sabab tan nang susu tanna\nTamita ureueng nyang meulaku, jibri susu Ahmad muda\nSoena Tuan tem meupayah, kubri upah nyan digata\nYohnyan geubrile ngon susu, neuhapiet ulee keumala donya\nNeubri susu nyankeu Ahmad, kheundak Hadlarat han neuridla\nKa neu kucoeple ngon bibi, ka teukeudi Tuhan Nyang Asa\n‘Oh hanjeuet nyan neubri laen, maken han neutem hana neu ridla\nHan neukabui pi meusidroe, sigala nanggroe ureueng teuka\nUreueng peumom meulaksa laksin, maken han neutem neupet ngon mata\nNyum that gundah Abdon Muthaleb, geumoe meureb-reb deungon ie mata\nWahe Ahmad pakri ku ilah, toh pakri bah jeuet kudaya\nNyang na neuphiep ibutangan, teubiet disinan niekmat Ciruga\nPadumna di sinan lazat, lethat niekmat Tuhan karonya\nLadom jikheun siteungoh rakyat, jikheun Ahmad tan bahgiya\nKareuna sabab jitulak nangmbah, lom meutamah mate bunda\nMeunan jikheun siteungoh rakyat, hana meuhat nyan jikata\nAbdul Muthaleb gundah sangat, kareuna Ahmad susu jihana\nHana neupajoh nyang laen susu, hana meulaku bak geukira\nKadang-kadang hanpeue harap, peurintah Hadlarat hantroh juga\nYohnyan gundah bukon bubarang, tamong ileuham dalam dada\nDroe cit kangon teukeudirullah, Poteu Allah nyang peunyata\nLheueh nyan geukheun ubak kawom, ureung nyang peumom taseuraya\nTamita ureueng nyang hana meuaneuk, nyang dlahet that diateueh donya\nCucoku nyoe ureueng teuleubeh, susu nyang han teupeh babah dumna\nHana neuridla nyan bumeunan, tamita tuan dipat nyang na\nNyang na meunan Tuan Halimah, susu ji siblah lagi ka tuha\nPat bunanggroe ureueng binoe nyan, dipat tuan rumoh tangga\nNama nanggroe nyan Banu Sakdiah, meunan peuneugah kudeungo nyata\nHana that jarak nanggroe Sakdiah, deungon Makkah bumoe mulia\nLimong ploh uroe peurjalanan, hingga keunan bak ureueng tuha\n‘Adat meunan dumna gata, ku seuraya jaktueng sigra\nLaju geujak u nanggroe Sakdiah, bak Halimahle geuhala\nPadum uroe peurjalanan, meuteumei dijalan Halimah muda\n‘Oh geujak meuteumeung bak ret, neukheun narit sigra-sigra\nHe Halimah lon kheun jinoe, tango kamoe kheun bak gata\nSidroe aneukmiet dinanggroe Makkah, keumeung peuupah ubak gata\nGeuyue peumom bak gata susu, peu taboeh dum dudoe geubri keu gata\nBan neudeungo meunan peuneugah, han sipatah neubri dawa\nDroe cit kangon teukeudirullah, neujak yohnyan ureueng tuha\nTeuma geugiduek unta nyang syik, masa nyan get puteh safa\nPadum uroe Halimah neujak, trohle leugat Makkah mulia\nTroh Halimah u nanggroe Makkah, neu tamong pantah ureueng tuha\nAbdo Muthaleb pi disinan, horeumat yohnyan neubri mulia\nNa sijameung neuduek disinan, neu peugah yohnyan pantah sigra\nBeuhabeh tadeungo narit kamoe, cuco kunyoe tapeulara\nTabri susu nyan keu Ahmad, laen lethat han jiridla\nUreueng binoe laen ka meuribee, han sidroe mei bak Ahmad muda\nSaleh na untong neubrile Tuhan, bak gata taulan jitem ridla\nTeuma seuot Tuan Halimah, lalu neu peugah neucalitra\nNyoe beu neu kheun Abdol Muthaleb, kamoe la’eh maken tuha\nLontuan saleh raya salah, teukeudirullah ie pi Hana\nTango lon kheun ya Halimah, kuasa Allah hantroh jiduga\nCit yoh lam ileumei Tuhan, gata tuan nyang peulara\nYang laen bandum han jipajoh, jinoe susu roh ubak gata\nBak lon deungo Nyoe pi meunan, yohmasa nyan hana dawa\nManyak neucokle neu julang, puduek lam lumueng Ahmad muda\nDroe cit kangon teukeudirullah, Tuan Halimah susu kadua\nMom nyang buta Ahmad cucui, lalu teubiet ban ie nira\nDeungon muekjizat Nabi Muhammad, ie nyan lethat mameh rasa\nMangatkeu hate Abdul Muthaleb, nibak Ahmad susu kana\nYohnyan keuphon hanle gundah, Tuan Halimah pika muda\nNaban umu namblah tahon, bak ri bangon laku rupa\nLon ngon tuboh puteh kuneng, ngon kilat mieng buleuen purnama\nDeungon urat taeu hijo, indah laku hanatara\nBee pi harom hana lawan, lagee padan gahru ceundana\nSang-sang putroe peurumoh Solutan, neuduek yohnyan deungon cahya\nDeungon beureukat nibak Ahmad, rupa neuget hanatara\nSabab neubri ie susu keu Nabi, kangon teukeudi Allah Ta’ala\nKa Tuhan bri meunan tuwah, yohnyan Halimah pi ka muda\nAbdo Muthaleb hate mangat, hudep Ahmad bak neukira\nYohnya uroe pika peutang, neu keumeung riwang Halimah muda\nAbdo Muthaleb pi disinan, yohmasa nyan neu meukira\nYohnyan neutuka unta nyan syik, kheundak bri nyang get keu ureueng muda\nTuan Halimah hana neukabui, bahle areuta lon po meukuta\nYohnyan neuwoe Tuan Halimah, teukeudirullah Tuhan Nyang Asa\nUnta saboh kajeuet banyak, kheundah Hadlarat Tuhan Nyang Asa\nDeungon mukjizat nibak Ahmad, meusyuhu that diateueh donya\nNa umu sithon Tuan Halimah, teutap dirumoh deungon aneuknda\nUnta pile ji meuaneuk, sabab mukjizat Ahmad muda\nRakyat hireuen jieu Ahmad, deungon mukjizat leumah nyata\nDi mushreb kon troh u meughreb, meusyuhu sabeb diateueh donya\nLalu meugah u nanggroe Meuliran, Panghulee Makkah cuco neukana\nNyankeu cuco Abdo Muthaleb, lahe muekjizt diateueh donya\nTeuma meugah bak Jamurul Hakim, baklaku? Jameun ka tanle mata\nYohnyan neupeugah bak aneuk cuco, dum meusaho dengo nyata\nTaintat keulon bak Abdul Muthaleb, meunan narit ureueng tuha\nTaba keudeh u nanggroe Makkah, tanoh leubeh diateueh donya\nTeuma jitanyong pakon meujak intat, peue na hajat gata nyang raya\nJanji kamoe citka dilee, hana sidroe thee dalam rahsia\nRaja Basiron culek mata kee, diprang Nanggroe kafe mereuka\nAgama kuikot jih kujajah, sabab nyan sah jiculek mata\n‘Oh jiculek mata kunyoe, Tuhan sidroe bri rahsia\nAneuk ‘Abdullah cuco Abdul Muthaleb, nyankeu Muhammad nyang that mulia\nNyankeu jinoe ulon u Makkah, meunan peuneugah ureueng tuha\nUbak Ahmad aneuk ‘Abdullah, Poteu Allah nyang peunyata\nMata kunyoe ji peuubat, guna muekjizat disinan nyata\nDroe cit kangon teukeudi Tuhan, mukjizat Ahmad meuwoe mata\nBan jidungo neukheun meunan, ji intat yohnyan laju sigra\nJijak intat bak Abdul Muthaleb, bak Ahmad aneukmiet muda\n‘Ohsare troh u nanggroe Mekkah, lalu meugah bak ureueng teuka\nBak Abdul Muthaleb trohle sampoe, rakyat sinaroe sajan seureuta\nTuanteu Abbas pi disinan, yohmasa nyan suka cita\nJamurul Hakim geupumanoe, geuuet asoe pat nyang leuta\nLimau gepeukruet geupeubeudak, geuboeh kheuleumbak gahru cendana\nJamurul Hakim lheueh pumanoe, teuma dudoe neu marit sigra\nHe Abdul Muthaleb tango kamoe, peutamong jinoe lon bak Ahmad muda\nAhmad geuba bak pinto Kakbah, sinan geukeubah muda bahlia\nJamurul Hakim tundok ulee, meunan lagee meuubat mata\nYohnyan geucok gaki Ahmad, neupeulop meuhat bak mata buta\nDroe cit kangon peurintah Tuhan, lahe mukjizat Ahmad muda\nMata nyang buta ka meugantoe, ngon samlakoe hanatara\nNaban aneuk umu 14 thon, meunan bangon lagee rupa\nMeunan muekjizat nibak Ahmad, dumna umat suka cita\nRakyat pandang seukalian, bandum hireuen tuha muda\nAbdul Muthaleb neupuwoe Ahmad, laju u teumpat u rumoh tangga\nJamurul Hakim neulakee droe, neuwoe u nanggroe dum barangna\nAbdul Muthaleb lale ngon cuco, Ahmad sidroe Tuhan peulara\nDawok lale deungon Ahmad, aneuk miet cut peugawe donya\nHana geupadoli keu piasan, gaseh tuan keu Ahmad muda\nPadum lawet dudoe nibak nyan, teukeudi Tuhan Poteu Nyang Asa\nHo siuroe laen simalam bukon, bak ri bangon maken raya\nBak sibuleuen bak sibuleuen, Ahmad neukalon laen bicara\nUbak sithon ubak sithon, indah bangon laku rupa\nTeukeudirullah peurintah Tuhan, Abdul Muthaleb saket neurasa\nYohmasa nyan Abdul Muthaleb, geumoe meureb-reb deungon ie mata\nSabab gaseh nyan keu Ahmad, kamoe saket hansoe peulara\nAdat mate ulon nyoe sidroe, saleh hansoe peulara gata\nYohnyan neumoe bukon bubarang, basah ngon mieng neu bandua\nWahe aneuk cuco boh hate, saleh pakri untong digata\nAyah bunda teuka mate, saleh hansoele peulara gata\nSangat neumoe yohmasa nyan, ‘Abbas keunan hadle teuka\nPakon neumoe wahe ayah, cuba peugah pakon duka\nPeue tatakot peue tagundah, cuba peugah bak aneuknda\nHana kutakot hana kugundah, peue kupeugah aneuk bak gata\nHana kutakot aneuk keumate, adat jinoele pi kuridla\nSabab kamoe taeu gundah, Ahmad saboh hansoe peulara\nTabri bak kamoe wahe ayah, insya Allah ulon peulara\nKricit narit Abdul Muthaleb, hana jeuet aneuk gata peulara\nKareuna gata ureueng peurniagaan, Ahmad hanjan gata peulara\nGata lale bak tameukat, tinggai Ahmad hansoe peulahra\nKricit narit Mama Hamzah, phalawan meugah that mulia\nNeubri bak kamoe wahe ayah, kamoe peurintah meupeulahra\nTango kamoe wahe Hamzah, phalawan meugah hanjeuet bak gata\nGata pahlawan Uleebalang, pat nyang na prang ka tajak gata\nKareuna gata that amarah, patna musoh taprang lanja\nHana ulon bri bak gata cuco, hanjan tahiro aneuk gata\nAbi Thaleb peu-ek seumbah, ubak ayah neu meupinta\nTabri bak ulon wahe ayah, peulara Allah Ahmad muda\nKareuna Allah wahe ayah, bekle gundah duka cita\nYohmasa nyan geubri keu Abi Thaleb, kubri sabeb cucoku bak gata\nTango kamoe he Abi Thaleb, kubri Ahmad gata peulara\nKareuna gata that geumaseh, lagi leubeh that gata peulara\nGata tagaseh keu aneuk piyatu, meunan laku dilee nyangka\nPeue dikeundak uleh Ahmad, tapeutroh hajat uleh gata\nPeue nyang hajat beuta turot, cuco kunyoe meubahgia\nAhmad geupuwoe bak Abi Thaleb, kheundak Hadlarat nyang peulara\nAhmad teutap bak Abi Thaleb, yakin sabab neu peulara\nPadum uroe lheueh nibak nyan, teukeudi Tuhan katroh masa\nYohnyan mate Abdul Muthaleb, tinggai Ahmad ubak Mama\nTinggai Ahmad bak Abi Thaleb, sinan rayek neu peulahra\nTeuma dudoe lheueh geutanom, dumna kawom lakee do’a\nTuan ‘Abbas phon khanduri, geunap hari neulakee do’a\nTuan Abas bri seudeukah, sigala syiah ngon ulama\nTuan Hamzah dudoe khanduri, deumikian lagi dum saudara\nPadum lawet nyan bumeunan, troh ubak thon laen pula\n‘Ohlheueh mate Abdul Muthaleb, padum na treb jeuoh masa\nNibak Ahmad teuka aneukmiet, bandum aneukmiet silayeue na\nTeuka aneukmiet nyang na sajan, 40 aneuk nyan nyang sigo na\nSigo nyata ngon Muhammad yatim, malam seunanyan pada thon ha\nJeuet keu taulan deungon Nabi Muhammad, nibak sahbat mula pertama\nHana sidroe pi nyang na cre, meunan teukeudi Allah Ta’ala\nUroe malam pi hantom cre, teumpat hase Tuhan karonya\nBak siuroe teukeudi Allah, dilakee langkah Muhammad muda\nYohnyan jimaba oleh rakan, jime tuan bak ayahnda\nWahe Ahmad tadeungo kamoe, ta meulangkah jinoe ubak ayahnda\nTajak pajoh buah-buahan, jineh makanan zabet kurma\nUbak ayah kalon lakee idin, kamoe bandum ireng gata\nTajak pajoh buah-buahan, jineh makanan zabet kureuma\nInca Allah wahe rakan, lon jak peugah dilee bak Mama\nWahe Mama lon peugah jinoe, neubri izin lon rakan maba\nYohnyan neu kheunle rijang-rijang, neubrile yohnyan hana dawa\nAbi Thaleb ngon ‘Atikah, duek dirumoh ngon saudara\nNeudeungo Ahmad lakee izin, jak he kumuen sabe muda\nSiploh diwie siploh diunun, dilikot pi meunan hadapannya\nMeunan teukeudi nibak Allah, ji tupeue peuindah keumala donya\nNyankeu rakan aneukmiet cut-cut, santeut santeut siseun nyata\nManyang Ahmad siteungoh baho, meunan laku Allah peunyata\nLalu bungka Ahmad yohnyan, dumna rakan sajan seureuta\nTeuma teuka awan mupayong, ji peutudong keumala donya\nPadok uroe padok ujeuen, bungka yohnyan Muhammad muda\nPadum-padum ngon pakaian, karonya Tuhan Allah Ta’ala\nSuka jipandang Ahmad muda, that samlakoe hanatara\nDum aneukmiet suka jipandang, sira meu’en muda bahlia\nLadom deumpek ladom surak, aneukmiet galak meusuka-suka\nLalu jijak bak ulee gampong, ret lam jurong ureueng tuha\nNyankeu aneuk raja Makkah, nyan bahrullah diateueh donya\nSare leupah nibak jurong, troh u gampong bak ayahnda\nLalu jitamong dalam keubon, jieu buahan dum barang na\nJipot kureuma deungon zabet, jibri keu Ahmad dum barang na\nJipot boh kayee han teurkhimat, ri nyang mangat boh deulima\nYohnyan jipajoh buah-buahan, meugah yohnyan bak ureueng kaya\nYohnyan meugah bak Abu Jeuhai, ureueng beubai tan agama\nMeugah Ahmad jijak ret jurong, aneukmiet saban dum barangna\nPeuetploh aneukmiet jijak sajan, aneukmiet nyan sama-sama\nBan jideungo narit meunan, beungeh yohnyan hu ngon mata\nYohnyan beungeh ubak aneukmiet, hana jiniet kamoe tuha\nPakri jijak ret lam jurong, jayeh jithat (keu) kamoe tuha\nHana jipike keu ureueng meugah, kareuna jih sah ureueng hina\nJijak ret nyoe ji meusurak, hana layak ji meusubra\nKareuna jih ureueng gasien, aneuk yatim duek bak Mama\nHanthee keudroe Muhammad Yatim, kamoe Sulotan ji peuhina\nYohnyan jikheun ubak kawom, tadeungo bandum gata ban nyang na\nAdat jiwoe nyan keunoe ret, beuhabeh taseupot tapeurata\nBeuhabeh tapoh kawom Muhammad, supaya jiingat droe jihina\nSupaya jithee lon ureueng meugah, jih tan nangmbah duek bak Mama\nKamoe meugah bak nanggroe nyoe, mangat jithee meungka tapeujra\nTeuma jideungole ureueng sidroe, sayang hansoe keu Ahmad muda\nSayang jih that keu Ahmad sidroe, jijak peugah proe bak Ambiya\nDroe chiet kangon teukeudirullah, jijak peugah sigra-sigra\nUreueng nyan kawom Abu Juhai, harap tawakai hana binasa\n‘Ohsare troh ubak Ahmad, jikheun leugat nyan rahsiya\nWahe Ahmad tango kamoe, meukheun jinoe ubak gata\nKudeungo narit Abu Jeuhai, meunan akai jipoh gata\nAdat jiwoe Ahmad ret nyoe, tapoh jinoe tapeurata\nOh watee jiwoe dum aneukmiet, taseupot bak got tapeurata\nKareuna jijak rame-rame, jipeujayeh nama raja\nYohnyan Ahmad ka geuiem droe, hana sapeue neu meudakwa\nKareuna cit bandum rakan, bandum taulan Muhammad muda\nPakon meunan Abu Juhai, han got akai ureueng tuha\nPakon jitham Muhammad sidroe, dum geutanyoe keupeue cit guna\nUreueng laen jijak rot nyan, pakon han jitham dum beurata\nJiroe chit kangon teukeudi Allah, Tuhan peurintah aneukmiet muda\nYohnyan aneukmiet ji mufakat, jikheun bak Ahmad tanglong donya\nWahe Ahmad jakleh tawoe, dumna kamoe keupeue cit guna\nTawoe jinoe ret jurong nyan, nabek hinaan Muhammad muda\nBahkeu tawoe rot lam jurong, ban nyang untong Tuhan karonya\nPeue nyang kheundak ubak geutanyoe, Ahmad sidroe hana meudawa\nPatot jipoh cit talawan, dumna rakan sajan seureta\nPakat pikeumah jime ngon alat, sikada dapat maseng rata\nYohnyan jiwoe ret lam jrong, leumah jakalonle rakyat dumna\nYohnyan jikheunle Abu Jeuhai, bekna sagai ngon soksangka\nLadom tasrom ladom tapoh, bek meusaboh tinggai nyang na\nBek tapeusee kawom Ahmad, meuseuki patah ka peuluka\nMeuseuki patah meuseuki mate, dum beusare beksok sangka\nBek takira wahe kawom, tamuprang mandum ngon Ahmad muda\n‘Ohsare lheueh jikheun pakat, leumahle Ahmad nyangka teuka\nLeumah angkatan kawom Ahmad, dempek surak hanatara\nAbu Jeuhai kalon kawom Ahmad, jikheun bak ingat beksok sangka\nUlon bekna sinoe sajan, bahle meuwoe kamoe tuha\nRakyat meuwoe dalam jurong, neuwou u gampong ureueng tuha\nKakeu geucok dumna alat, kalon rakyat lam jurong raja\nYohnyan aneukmiet pika cakap, sajan Ahmad 40 seunjata\nCabeueng kayee dumna alat, bube oek peulupeuk kuruma\nLadom na bube inong gaki, kayee geukoh cabeung ceundana\nLadom jisurak ngon ji deumpek, ladom jilumpat hanatara\n‘Ohsare meuteumeung dua pihak, reuntak surak sangat gabra\nMasa nyan kawom Abu Jeuhai, kayee batee dum jirata\nPadum jisrom padum jipoh, hana saboh na binasa\nHana binasa kawom Ahmad, aneukmiet cut Tuhan peulara\nJipoh ngon jisrom hana peujam, hana keunong Malaikat publa\nJipoh aneukmiet keunong ateueh droe, meunan keuproe tuha muda\nJisrom pi meunan pi meuriwang, batee meuulang ubak muka\nDarah meujoh-joh dalam babah, that bit gundah ureueng tuha\nDeungon beureukat nibak Ahmad, lahe muekjizat Allah peunyata\nYohnyan talo kawom Abu Jeuhai, habeh jiplueng ureueng tuha\nPadum patah padum capiek, kawom ureueng syik le binasa\nLalu jiplueng bak Abu Juhai, aneukmiet huse ban sineuna\nYohnyan beungeh Abu Jeuhai, pakon jihuse geutanyoe tuha\nYohmasa nyan jimupakat, dumna rakyat dumna gata\nJiyue suroh dumna kawom, jikheun ulon malee raya\nHana digob na dikamoe, aneukmiet use ureueng tuha\nJinoe pihak saboh padan, dumna tuan bak habeh teuka\nAdat na jijak teuma lom keunoe, tapoh sinaroe tapeupahna\nJinoe bak get geutanyoe lawan, lethat rakan ka binasa\nJih aneukmiet hana jithee, buet jaroe kee ku peurasa\nAbu Jeuhai jikheun meunan, ‘oh jipreh jan Muhammad teuka\nJinoe taputalo Muhammad yatim, bek seubutan asoe donya\nMeunan jikheun Abu Juhai, habeh jithee dum cut raya\nMeunan jikheun dumna kawom, Muhammad Yatim geuboh nama\nMeunan jikheun Abu Jeuhai, Ahmad neuwoe troh bak Mama\n‘Ohsare troh bak Abi Thaleb, sajan aneukmiet dum barangna\nMaka cit marit aneukmiet yohnyan, nibak Ahmad nyan neukata\nTango kamoe wahe Ahmad, kamoe sangat lapar dahaga\nDumna kawom Abu Juhai, payah ta use ureueng tuha\nTabri makanan wahe Ahmad, tabri niekmat kamoe dahaga\nYohnyan neulakee bak Abi Thaleb, niekmat neubri wahe Mama\nKareuna kamoe keulaparan, dumna rakan kamoe dahaga\nYohnyan neujok dua boh ruti, lalu neubri pantah sigra\nRuti dua boh ureueng 40, padumna jipajoeh jibagi rata\nYohnyan jilakee lom ka neubri, dua ruti laen pula\nRuti peuet boh bacut sapo, ‘oh meusaho tan padumna\nLom jilakee ubak Ahmad, neubri niekmat ke kamoe dumna\nKareuna kamoe gohlom keunyang, payah muprang kamoe dahaga\nLom neulakee uleh Ahmad, nalom niekmat wahe Mama\nWahe Muhammad nyoe cit siblah, aneuklon keubah nyoe keugata\nBek takira Mama keu kamoe, tabri keunoe nyoe beusigra\nJinoe ruti nyoe cit siblah, pakri ilah toh bicara\nLom jilakee yohmasa nyan, gohlom keunyang kamoe dahga\nBan neudeungo gohlom keunyang, beurtangisan Ahmad muda\nYohnyan neumoe bukon bubarang, teuoh keu untong tan ayahnda\nAdat na hudep ayah kamoe, hana meunoe leumah papa\nWahe ayah kupaban bah, kheundak Allah katroh masa\n‘Ohjan geuteuoh nyan keu untong, meugeugulong ngon ie mata\nSampoh ie mata teusrieb ie idong, teuoh keu untong sangat hina\nTeuma neusampoh ubak kayee tho, meunan laku Allah peunyata\nNa sibak kayee sinan teudong, bak kayee nyan neusampoh ie mata\nKayee katho kajeuet udep, meunan lagee lahe nyata\nTeukeudi Allah deungon mukjizat, kayee tho bak udep teuma\nTeubiet tarok meugantoe pucok, on pile that bak pi raya\nNgon beureukat ie mata Nabi, buah jadi masak dum rata\nBoh pihle masak yohnyan, mameh hanban cati rasa\nAneukmiet cut pajoh boh kayee, ladat meuteuntee hanatara\nBoh kayee nyan sangat ladat, meutamah kuwat nibak nyangka\nYohnyan keunyang bandum sare, mangat hate dum jirata\nLalu jimarit sabe keudroe-droe, dumna geutanyoe that peurkasa\nSabab tapajoh boh kayee nyan, mangat badan dum jirata\nAdat meuteumei lom ngon lawan, beurang kajan pi taridla\nNgon kheundak (Allah) beureukat Muhammad, beurang kapat pih tangaza\nAbu Jeuhai nyang that beureuhi, ka teutahe han teukira\nSahbat 40 nyang kheun meunan, beureukat janjongan Muhammad muda\nMeuji kalon kayee mate, teubiet pucokle meuboh sigra\nAneukmiet cut sajan Ahmad, hana saboh neu peucre dumna\nPadum lawet cre nibak nyan, sapeue pitan na mumara\nTeukeudi Allah bak siuroe, teuka sidroe aneukmiet muda\nYohmasa nyan jijak bak Ahmad, jimaba Ahmad bak ayahnda\nTajak pajoh kureuma zabet, soe(toh) nyang mangat boh deulima\nLaen nibak nyan dum buahan, jineh makanan gandom kutila\nHanpeue salah Ahmad seuot, ulon ikot bankheun gata\nKareuna geutanyoe dum geunaseh, inca Allah bek soksangka\nAdat meunan wahe sahbat, ulon jak peugah ubak Mama\nLalu neuwoe bak ‘Atikah, geujak peugah ubak Mama\nWahe Mama tadeungo lonkheun, kamoe tuan rakan maba\nHanpeue salah wahe Muhammad, jak bak sahbat kumuen raja\nYohnyan neubungka sajan sahbat, Muhammad beurangkat dum barangna\nLalu jiteuka awan meupayong, jipeutudong peugawe donya\nLalu neubungka troh u gampong, ret lam jurong miseue nyangka\nRet lam jurong Abu Jeuhai, teukeudi hai cit meubahya\nLalu neujak leupah jurong, troh u gampong bak ayahnda\nLalu neu tamong dalam keubon, pajoh buwahan zabet kureuma\nHabeh jibri dum keu Ahmad, ri nyang mangat cati rasa\nLalu jipotle ngon bungong, hanpeue tanyong peue nyang suka\nLalu meugah bak Abu Jeuhai, ureueng bubai tan agama\nMeugah Ahmad jijak ret nyan, yohmasa nyan beungeh raya\nHoka gata dumna rakyat, dumna alat peucukop sigra\nTa peuhase kayee batee, tapileh kayee nyang gasa-gasa\nTa peucukop dumna alat, tapoh Ahmad ta peurata\nBak uroe nyoe tatueng balaih, adat patah tapeuluka\nAdat capiek bek tagundah, bahle patah kamoe raja\nAreuta ku le bek tagundah, meunan jipeugah sitan agama\nYohmasa nyan dumna rakyat, jimupakat dum jirata\nBak uroe nyoe bekna tilek, tapoh bak capieik dum jirata\nTapoh bak ulee ngon bak gaki, adat mate sudi tanna\nJi pilehle kayee nyang kreueh-kreueh, cabeueng rangkileh ngon krak bangka\nLaen nibak nyan han teukhimat, jipoh Ahmad dum jirata\nRakyat lethat meuribee-ribee, kayee batee dum jirata\nTeukeudirullah nibak Ahmad, geujak bri ingat pantah sigra\nWahe Ahmad muda samlakoe, tango kamoe keumala donya\nBekle tawoe ret lam jurong, Abu Juhai jipoh gata\nBan neudeungo narit meunan, Ahmad teusinyom suka rasa\nKricit narit dum aneukmiet, neutanyong pakon peue guna\nLaen ureueng jijak ret nan, pakon han jitham he peugawe donya\nBekta takot keu Abu Jeuhai, hana get akai ureueng tuha\nSaleh dilee hana tatakot, ureueng laknat deungki jina\nMasa dilee ka talawan, jinoe pi taulan bek soksangka\nBeureukat Muhammad tulong Tuhan, geutanyoe rakan kuwat raya\nBak uroe nyoe bah tamuprang, tapeu teuntang ngon ureueng tuha\nJinoe talawan Abu Juhai, harap tiwakai keuhak Ta’ala\nKricit narit Muhammad sidroe, udeh tawoe dum simuwa\nYohnyan jiwoe dum aneukmiet, sahbat Muhammad dum barangna\nLalu jijak ka meuron-meuron, sipeurti ban kawan geureuda\n‘Ohsare troh dalam jurong, yohnyan meuteumeung jeuet prang raya\nAbu Jeuhai ‘alaihi laknat, muprang ngon Ahmad peugawe donya\nPadum rakyat meuribee-ribee, jimat kayee dum simuwa\nYohyan jipoh bukon bubarang, aneukmiet seudang han binasa\nJisrom jipoh hana keunong, Allah tulong Malaikat publa\nAdat jipoh pihan saket, beureukat Muhammad peugawe donya\n‘Ohban jipoh rakan Muhammad, meuriwang meuhat ubak muka\nJipoh aneukmiet keunong ateueh droe, darah meureuet-reuet ureueng tuha\nLom jitamah uleh aneukmiet, maken meugriet ureueng tuha\nHabeh jipohle sahbat Muhammad, patah lethat rakyat raja\nLadom capiek ladom reubah, subhanallah tango jikata\nLaen nibak nyan that barullah, timplak Allah keujih teuka\nHabeh jiplueng kawom ureueng nyan, kawom Muhammad that guranta\nAbu Juhai pina sajan, leumah neupandang Muhammad muda\n‘Ohmeu leumah ka meuteuntang, neuplueng rijang ureueng tuha\nMeusong habong jiplueng jinoe, aneukmiet kiloe ureueng tuha\nKakeu jiplueng jinoe u gampong, aneukmiet keupong ureueng tuha\nMuhammad meunang bak uroe nyan, bukon bubarang hate suka\nLalu meugah bak Abu Jeuhai, aneukmiet huse ureueng tuha\nYohmasa nyan maken that malee, neutundok ulee tron ie mata\nMasanyan that saket hate, sangat malee poteu raja\nYohnyan marit jikeu Ahmad, sajan teuingat nyang lam donya\nAhmad sidroe ku peutaloe, beurang kaho jih kumita\nMeukusud kee kupeutaloe jih, lon that keuji diateueh donya\nKareuna jih aneuk yatim, kamoe tuan-tuan aneuk panglima\nJih tuan ureueng gasien, kamoe tuan ureung kaya\nMuhammad yatim hanthee keudroe, hanale Nang ayah bunda\nHanthee keudroe jih gasien that, dikamoe meuhat le areuta\nPatot jikiloe kamoe meugah, gadoh leupah nama raja\nBukonle malee dumna kamoe, aneukmiet kiloe kamoe raja\nJakalee bit leubeh Muhammad, bahle meureupah sama dua\nDihadapan dumna rakyat, meunan pakat ureueng kaya\nMeunan jikheunle Abu Juhai, geumita pangkai bak panita\nJinoe kujak bah ahlul nujum, kuyue peumaklum ileumei donya\nKuyue peurunoe ileumei hikeumat, areuta ku lethat kupeubeulanja\nLaju jijak troh bak guree, jikheun jih malee bak panita\nHabeh jihuse uleh Ahmad, malee sangat kamoe raja\nSirang neu peugah sirang neumoe, neu tulong kamoe he teungku panita\nUlon jinoe tapeurunoe, tabri keukamoe ilmei donya\nKubri jinoe meuh sikatoe, ta peurunoe ileumei peurkasa\nJinoe takheun soe nyang meunang, cuba neupandang teungku panita\nTadeungo he Abu Juhai, hana sagai meunang gata\nGata talo leumah dalam kitab, bek taharap meunang gata\nMeunyo talawan gata talo, meutamah laju malee gata\nMeunyo tatakot gata keu malee, meunang teuntee Ahmad muda\nHan ek talawan Muhammad yatim, gaseh Tuhan lagi ambiya\nAdat meunan he teungku droe, ta peurunoe ulon beusigra\nAbu Jeuhai teutap disinan, Ahmad yohnyan teutap bak Mama\nAhmad teutap sajan sahbat, peutploh meuhat sajan seureuta\nHanatom cre uroe malam, padum zameun bak calitra\nBak sibuleuen bak sibuleuen, soe ngieng hireun hanatara\nUbak sithon ubak sithon, hana lawan indah rupa\nBadan pigot sangat jeunjang, miseue intan mata dua\nTuboeh neugot cit meutrieng blang, keuieng bidang keumang u dada\nTuboh Nabi sangat indah, siulah-ulah buleuen purnama\nBulee keunemg got that leubat, nyang leuntek that bulee mata\nMata unun hansoe tuban, wahe tailan peucalitra\nGigoe nyang suci geulima makah, peunoh limpah jiplueng cahya\nSuara neu mangat mameh ranom, teusinyom-sinyom watee beurkata\nKa teuduek haba Muhammad yatim, jinoe laen lon calitra\nJinoe lon kisah tuan Khadijah, ureueng Mekkah diateueh donya\nTuan Khadijah benti Hawailah, ureueng that meugah lagi mulia\nHareuta pile that barullah, namiet pi mudah han teukira\nRupa pi indah bukon bubarang, ngon peukaian hanatara\nLagi ‘alem Tuan Khadijah, kitab barullah Taurit neubaca\nLom ngon rupa that sambinoe, ngon meubudoe got ngon bahsa\nLom kawom nibak Kureh, lom geumaseh murah tangannya\nSithon dua seun neubri seudeukah, areuta barullah han teukira\nNeubri keu faki ngon miseukin, laen nibak nyan haji ulama\nNeubri makanan ngon minoman, neubri peukaian jineh ija\nPadum-padum hamba teubosan, rupa neutuan jroh hanasa\nNacit meulakoe nyangka dilee, jinoe ka balee ureueng muda\nNeuduek balee niphon seudang, cit lam bimbang peutimang areuta\nBuet beurniaga ngon bloe-peubloe, hana padoe neutueng laba\nDua droe lakoe nyang ka mate, meunan teukedi Allah Ta’ala\nAdat na untong neubrile Tuhan, meuteumei peutumuen ngon Ahmad muda\nBak siuroe Tuan Khadijah, kitab barullah dum eubaca\nLheueh nyan neubeuet kitab Taurit, teuseubut Muhammad disinan nyata\nNameu lumah dalam kitab, Nabi Muhammad disinan nyata\nNyankeu Nabi akher zaman, gaseh Tuhan nyang that mulia\nNyang pomilek Ciruga ngon niekmat, karonya Hadlarat Tuhan Nyang Asa\nSikati duablah laksa 4000 Nabi, Muhammad Tuhan bri pangkat teur-ula\nCit that leubeh deungon mukjizat, dilee Ahmad geuboh nama\n‘Oh rayek bacut umu lapan thon, geubalek nan Muhammad muda\nMeunan leumah dalam Taurit, Nabi indah sangat hanatara\nNyata ubak Tuan Abdullah, bak Aminah sinan keuluwa\nYohnyan beureuhi Tuan Khadijah, pakri kuilah ngon kudaya\nPadum lawet lheueh nibak nyan, that sukaan Khadijah muda\nPakri bak jeuet keu suami, Tuhan ya ghani neu peutroh pinta\nKareuna Muhammad that samlakoe, ho siuroe that jroh rupa\nMangken rayek mangken samlakoe, hana sidroe bandeng rupa\nPakriban keu untong keu suami, hana geutukri peubicara\nYohnyan teupike Tuan Khadijah, Poteu Allah nyang bri bahsa\nLalu teuingat dalam hate, geuyue jak tueng Mama bunda\nNyankeu Mama Muhammad yatim, ureueng salihin that takeuwa\nNeuyue jak tueng Tuan ‘Atikah, saudara ‘Abdullah geunantoe Mama\nAbi Thaleb ureueng lakoe, nyan pi sidroe podu Mama\n‘Ohsare troh Tuan ‘Atikah, Khadijah peuindah neu peumulia\nPadum natreb neuduek disinan, that sukaan hanatara\nKhadijah peubeuet Tuan Atikah, sepeurti jumulah Ureueng kaya\nTuan Atikah yohnyan meuguree, tuntut ileumei nyang that mulia\nKhadijah peubeut Zabur Taurit, bit meu ileumei khadijah muda\nNeu peubeuet Taurit surat hikam, bit that ‘ajam ureueng muda\nLheueh nyan ‘Atikah nibak meungaji, neu kheundak riwang ureueng tuha\nNeulakee droe bak Khadijah, neuwoe pantah u rumoh tangga\nYohnyan neuwoe bak Abi Thaleb, neuwoe bak Ahmad nyang that mulia\nAhmad teumanyong yohmasa nyan, pane tuan tajak gata\nUlon teuka bak Khadijah, kamoe disuroh beukayem teuka\nAbu Thaleb pidi sinan, keu sukaan hanatara\nYohmasa nyan Abi Thaleb, kheundak Rabbi Tuhan peunyata\nPadum natreb teutap disinan, hana sapeue tan mumara\nTuan Fatimah isteuri Abi Thaleb, sangat raghib sukacita\nDroe citka ngon teukeudi Allah, hamel Fatimah Tuhan karonya\nYohnyan Fatimah di dalam brat, bunteng sangat gohlom keuluwa\n‘Ohjan neuwoe Ahmad u rumoh, Fatimah mehmoh beudoh sigra\nUmu tujoh buleuen Fatimah kandong, cit lam mantong neu peumulia\nAbi Thaleb yohnyan neu pandang, lalu teumanyong neu pareksa\nPakon tabeudoh he Fatimah, ‘ohjan leumah Ahmad muda\nKareuna Ahmad aneuk geutanyoe, hankeu namei bak takira\nMaka neuseuot Tuan Fatimah, lalu neu peugah sigra-sigra\nTadeungo judo ureueng lakoe, budak lam pruet peumulia\nBukon nafsu bukon kheundak, teuka Ahmad meugrak dada\nLeumah Ahmad teuka dijeuoh, kareuna jipok ulee dada\nNyankeu sabab neueu meubeudoh, nyum ka reuloh ulee dada\nBan neu deungo narit meunan, lalu hireuen sukacita\nPihak leubeh deungon mukjizat, budak dalam pruet jibri mulia\nKareuna budak Muhammad teunyoe, nyan geukheun ‘Ali Murtadla\nBameu meugah bak Khadijah, mangken gundah nibak nyangka\nPakri ilah kutueng Ahmad, supaya dapat peubicara\nRupa Ahmad mangken meulaku, ho siuroe jiek peuet ganda\nNeuyue surom lom bak Atikah, bak Khadijah neu peuteuka\n‘Ohsare troh bak Khadijah, neu peuindah neu peumulia\nNeubri makanan ngon minuman, laen nibak nyan sianika\nTeulheuh makeun neu pinah hidang, neuduek yohnyan meuseuninya\nYohmasa nyan neubeut Zabur, Taurit Injil lhee peukara\nMeunan keumise Tuan Khadijah, laen pi mudah hanatara\nPadum lawet nyan bumeunan, teukeudi Tuhan nyang peulara\nBak siuroe teukeudi Hadlarat, geutanyong Ahmad keumala donya\nHe ‘Atikah jinoe lon tanyong, takheun bak keunong uleh gata\nAhmad jinoe peue buatan, neuduek ngon rakan peue keureuja\nPeue na tuan tateumei makanan, keu aneulmiet nyan dum barangna\nSaleh hate han tatuban, makanan sikada dumna\nTango kamoe Tuan ‘Atikah, adat na mudah Tuhan karonya\nMeung na mudah tabri keurakan, beukeubit tan pakri daya\nKareuna Ahmad sangat miseukin, lagi yatim tan Nang Bapa\nNyang get pakri tamupakat, saleh cit meuganda laba\nProehai tabri nyan keu taulan, tayue jak u Syam beurniaga\nTadeungo kamoe Tuan Khadijah, pakri tailah ta maniyaga\nUreueng nyang meukat beuetbloe-peubloe, panyang akai le bicara\nKricit narit Tuan Khadijah, bekta gundah he saudara\nAdat hanjeuet nyan tameukat, meubri namiet nyang jeuet keumira\nBarang kadum neu kheundak peumubloe, nabak kamoe Allah karonya\nHingga seupotle ngon uroe, ‘Atikah woe u rumoh tangga\n‘Ohsare troh bak Abi Thaleb, troh bak Ahmad nyang that mulia\nYohnyan neubri peukaiyan keu Ahmad, seuleungkapan indah rupa\nYohnyan Ahmad neu teumanyong, pane he Nang tajak gata\nKamoe meujak bak Khadijah, kamoe jisuroh bak kayem teuka\nPeubuet neujak bak Khadijah, jinoe neu peugah wahe bunda\nHana sapeue wahe Ahmad, kareuna sabab ji meucinta\nGeunap uroe jiyue peureugi, teuma meungaji sipatah dua\nGeuyue tanyong he Muhammad, tatem meukat beurniaga\nAdat tatem jibri mudah, jibri pangkai tatueng laba\nBan neudeungo narit meunan, teusinyom yohnyan keumala donya\nPadum natreb nyan bumeunan, ji seuruhan hana reuda\nBak siuroe meucawe hate, ka geukheunle ubak bunda\nAdat na gaseh bak Khadijah, saleh na langkah wahe bunda\nSira meujak kalon nanggroe, meujak kalon proe laku rupa\nMeunan neukheun uleh Ahmad, kheundak Hadlarat Tuhan Yang Asa\nLalu meugah bak Khadijah, mangken gagah neuyue lanja\nMeunyo neujak u nanggroe Syam, meubri dagangan nyang mulia\nNeuyue bukale deungon geudong, geucok dagangan meuneukat geuba\nDilee neuyue cok mutu maknikam, teuma pualam zamrut meutia\nTeulheuh nyan neucok nilam pualam, neujok ya’kud jeuneh meutia\nJineh ija deungon sukhalit, ‘aifil binat makwa diwangga\nLaen nibak nyan keu ija seundusen, padum meuhimpon han teukira\nKakeu hase dum meuneukat, geupeudieng brat 40 unta\nPeuet ploh unta geupudieng brat, geubungka rakyat dum barangna\nHadhir teudong dum kafilah, syeedaga Makkah nyang kaya-kaya\nKricit narit Tuan Khadijah, Mubasyarah deungo sigra\nNeujok keureutah kalam daweuet, lalu jisurat sigra-sigra\nTango kamoe Mubasyarah, jinoe kupeugah ubak gata\nAdat na gaseh gata keu kamoe, Ahmad sidroe ta peumulia\nBarang kaho Ahmad neujak, bek sitapak jarak ngon gata\nPeue nyang nafsu beuta turot, beuta ikot uleh gata\nTaniet tajak kon tameukat, taireng Ahmad gata dumna\nAdat habeh areuta ji buwang, bek talarang uleh gata\nMeunyo taubah ban lon peugah, wajeb salah gata kudra\nMangka seuot Mubasyarah, inca Allah ulom ridha\nBan nyang narit Tuan Khadijah, hana ubah silama-lama\nYohnyan meuhimpon dumna rakyat, sajan Muhammad muda bahlia\nLalu neu bungka u nnggroe Cam, rakyat sajan ireng Saidina\nPadum lawet neucre nanggroe, trohle sampoe hana mumara\n‘Ohsare troh u nanggroe Syam, rakyat sajam dum barangna\nLalu geupiyoh geupeudong khimah, that barullah han teukira\nYohnyan meugah bak saudaga Cam, geuba dagangan nyang mulaba\nMeugah saudaga teuka di Makkah, meuneukat barullah han teukira\nUreueng surohan bak Khadijah, meuneukat indah dum peurmata\nLethat teuka saudaga Cam, geujak tanyong meuneukat geuba\nMeuneukat geuba jineh maknikam, nilam puwalam yakkut meutiya\nBan jideungo narit meunan, that sukaan hanatara\nSaudaga Makkah piyoh lam khimah, geupiyoh payah dum sineuna\nSaudaga Cam jiwoe u gampong, maseng-maseng woe u tangga\nUreueng Makkah piyoh lam blang, ngon bunyian sare gabra\nKalhee uroe piyoh disinan, that sukaan hanatara\nTeukeudi Allah peurintah Tuhan, raja meu’en Uroe Raya\nGeunap lhee uroe raja maen, meunan kayem meurok-rok masa\nJime khanduri deungon tanglong, u teungoh blang mahajana\nJitot tanglong diteungoh blang, miseue bintang di indra\nLalu neujak panghulee Makkah, dum kafilah Ahmad muda\nYohmasa nyan dumna rakyat, ireng Muhammad ublang raya\n‘Ohsare troh blang u jeuoh, dien ngon tanglong padam cahya\nYohnyan jingieng uleh rakyat, beureukat Muhammad loen simua\nKareuna kande habeh padam, ujeuen pitan hantom nyangka\nDilee nyangka hantom meunoe, peue bahya nyoe keunoe teuka\nYohnyan raja Cam sangat gundah, seumpom kupiyah dikeupala\nTeuma teumanyonglr raja Cam, pakon ka jinoe peue keureuna\nPeue alamat nyang jeuet meunan, takheun tuan dumna gata\nAngen pitan ujeuen pihan, kande padam peue kareuna\nYohnyan neuseuot Uleebalang, hantom meunan dilee nyangka\nHantom meudeungo hantom meukalon, hana meukon pahdam cahya\nTajak tanyong bak ahli nujum, saleh na maklum Tuhan peunyata\nMeuhan jipeugah bak uroe nyoe, kukoh takue dumna gata\nYohnyan gundah dumna rakyat, raja pithat duka cita\nKricit narit Rahet sidroe, na bak kmoe saboh bicara\nNabak kamoe ureueng sidroe, guree kamoe sangat tuha\nBak Rahet nyan saleh na maklum. Kareuna nujum ‘alem raya\nJinoe seumbah bak raja Cam, jiyue jaktueng sigra-sigra\nYohnyan jijak rujang-rujang, lalu ji jaktueng Rahet tuha\n‘Ohsare troh nyan u gampong, lalu ji usong pantah sigra\n‘Ohsare troh bak raja Cam, seumbah laman pomeukuta\nSyah Alam deelat tuanku, nyoekeu Nujum nyang troh mata\nRaja peugah ubak Rahet, kande lethat padam cahya\nJinoe tapeugah wahe Rahet, peue alamat keunoe teuka\nNyan neu pugah wahe Rahet, padum zameun meunoe hana\nKareuna droe umu lawet, masa Nabiyullah Musa\nTango kamoe pojanjongan, padum zameun meunoe hana\nNyangka dilee hantom meunoe, dumna kamoe nyangka tuha\nUbak uroe nyoe keunyataan, bak janjongan jinoe kana\nWahe Rahet peue alamat, takheun beumeuhat tapeunyata\nAlamat tuanku cit meupeugah, bek gundah pomeukuta\nUreueng mulia teuka keunoe, bak nanggroe nyoe Allah peunyata\nNyankeu ureueng di nanggroe Makkah. Leubeh tuwah diateueh donya\nSabda raja ubak Rahet, neu pugah pat neu peunyata\nBak uroe nyoe tapuleumah, bahle tapoh tapeupahna\nBahle tapoh dumna kawom, meunan hukom dilee nyangka\nTango kamoe meukuta nanggroe, meukheun jinoe meukuta donya\nHanjeuet tapoh ureueng meutuwah, Poteu Allah neu pumulia\nNyan neu peujeuet dumna makhluk, nyang na maujud leumah nyata\nSeubab neu peujeuet dumna umat, kareuna Muhammad neu peunyata\nNyankeu museubab ureueng meutuwah, laen pileumah disinan nyata\nPakri tapoh pojanjongan, geutanyoe sinan dum geupeuna\nAdat meunan wahe Rahet, pakri nyang get bak gata dumna\nKukeumeung peutamong ureueng meutuwah, p akri ilah toh bicara\nTango kamoe pojanjongan, ta peurjamuan ureueng nyan dumna\nTa peutamong keunoe u dalam, tabri makanan pomeukuta\nBan neudeungo Rahet peugah, neuyue kafilah jaktueng sigra\nBujang jijak bak kafilah, bak ureueng Makkah nyang mulia\nTango kamoe dumkafilah, neu meulangkah ubak raja\nJinoe raja kheundak peujamei, bek sidroe mei tinggai gata\nYohnyan habeh dum meulangkah, ureueng Makkah tamong bak raja\n‘Ohban sare troh jidong hadap, seumbah deelat poteu raja\nYohnyan habeh raja pandang, lalu neu tanyong neu pareksa\nWahe Raheb jinoe tapeugah, ta pulumah toh ureueng mulia\nTuanku gohlom keunoe sampoe, saleh tinggai droe sajan unta\nAhmad yatim ngon Mubasyarah, ureueng Khadijah sangat mulia\nRaja tanyong tanyong narit, neuyue jaktueng pantah sigra\nYohnyan Rahet peu ek seumbah, bak khalifah poteuraja\nTango kamoe pojanjongan, majeulih reusam neu peulara\nTeuma neuyue jak ureueng dua droe, neuyue jak meuntroe ngon panglima\nBan sare troh ubak khimah, teuma leumahle ngon cahya\nYohnyan meuntroe lalu teudong, katroh geujak ngon panglima\nJikalon rupa that samlakoe, dalam nanggroe tan sabohsa\nLang geumilang bukon bubarang, sang buleuen trang tungoh purnama\nMiseue buleuen teungoh peunoh, meunan seunaleuk peurumpama\nYohnyan meuntroe neu tundok ulee, that geumalee meuhadap muka\nTango kamoe panghulee Makkah, raja yue peugah saleum bak gata\nNeuyue meulangkah Tuan u Dalam, manyoh deundam poteuraja\nInca Allah tuan Meuntroe, meujak jinoe ubak raja\nLalu neujak ngon Mubasyarah, neu meulangkah ubak raja\nTeuma teuka awan meupayong, ji peutudong Ahmad muda\n‘Ohsare troh u leuen Meuligoe, neu eu jinoe poteuraja\nDiyub awan ureueng 4 droe, teumanyong jinoe poteuraja\nTuanku bit jroh ban neu pandang, ureueng nyang panyang nibak nyangna\nRaja neukalon leumah neupandang, bukon bubarang indah rupa\nWahe Rahet pakri hai kamoe, peugah jinoe uleh gata\nJinoe tuwanku neutron u bumoe, neujak meuteumeung pomeukuta\nYohnyan raja neutron u bumoe, neujak meuteumeung neucom tangannya\nSare teulheuh neu mumat jaroe, neupeu ek jinoe u astana\nTroh u leupur laju u Dalam, neu eu gambaran habeh binasa\nPatah takue tinggai badan, putoh meukhan dum beurhala\nTeulheuh nyan Ahmad neume u dalam, sigala dum rakyat neupeurap raja\nSajan Rahet duek disinan, sigala kawom rakyat dumna\nGeubri makanan peurjamuan, dalam hidang nyang mulia\n‘Ohlheueh makeun pinah hidang, peurap hadapan ya Saidina\nDuek hadapan tuan Ahmad, Imum Rahet buka haba\nWahe Ahmad neusuet bajee, kamoe lakee kalon rupa\nTuan Ahmad lheueh suet bajee, raja lakee com peugawe donya\nAhmad neubri raja lakee com, neumat jaroe Ahmad raja ucap kalimah duwa\n(Asyuhadualla ilahaillallah, wa Asyhaduanna Muhammadar Rasulullah)\nImum Rahet neu ek saksi, Muhammad Nabi Rasul Ta’ala\nImum Rahet duek dilikot Ahmad, neu eu alamat saboh tanda\nWasiet ayah Imum Rahet, dilee yoh hudep saboh tanda\nTanda Nabi akher zameun, rupa sang cumuet timoh saboh tanda\nKhatimul Nabi timoh bak rueng, antara glieng2 baho dua\nTamse cumuet teubiet nanoh, bee hilam ban Ciruga\nBan zabet ngen setanggi, bee lahori kheulumbak jeumpa\nJicom Rasul ngon beebeewan, uroe malam meubee sama\nDeuh neukalon Imum Rahet, ban nang wasiet bandum kana\nTeuma neulakee kheun riwang Cahadat, jaroe neumat tangan Saidina\nNeulakee keulon ya Muhammad, beuseulamat lon bak neuraka\nNabi neuseuot ampon bak Allah, alhamdulillah jinoe ampon ka\nTeulheueh nyan Ahmad neulakee droe, neukheundak woe u Makkah mulia\nImum Rahet bri seudeukah, areuta barullah han teukira\nPeuet ploh unta geubri deureuham, peuetploh pakayan bajee ija\nLaen nibak nyan alat peukayan, raja seudeukah keu Saidina\nYohnyan Ahmad neulakee droe, gisa u nanggroe Makkah mulia\nUnta pi lheuh Ahmad beurjalan, rakyat bak kandran ateueh unta\nAhamd neujak deungon tapak, hana neutem neu-ek unta\nLhee uroe Ahmad neujak, saket tapak neu bandua\nAhmad neujak ngon Mubasyarah, laen jeumulah droe bandua\nGob laen ateueh kandran, jijak bagah deungon unta\nTuan Ahmad ngon Mubasyarah, neujak ngon gaki dua\nGaki saket tapak pi meunan, ek neujak bak neu peurasa\nTron Firuman bak Hadlarat, Malaikat tron u dalam donya\nTron Jebra-i ubak Ahmad, geujak neugoet urat donya\nKareuna sabab jeuoh jalan, yohnyan geupeu keuot urat donya\nMubasyarah ireng sajan, Ahmad beurjalan jeuoh safa\nPadum-padum perheuntian, rakyat sajan ireng sama\nBak siuroe Tuwan Ahmad, qadla hajat dalam safa\nMubasyarah jijak sajan, ngon hampiran sidroe saja\nLheuh meusuci Tuan Ahmad, bee pi mangat ban khleuleumbak jeumpa\nS U K A G A L A K, R A K Y A T D U M N A\nLadom jikheun bee ie mawo, jineh gaharu ngon komkomma\nYohnyan hireun Mubasyarah, hantom jieu dilee nyangka\nMubasyarah dum neusurat, dum amanat nyangka nyata\nDiphon awai meunan akhe, ji suratle boeh lam angka\nJiboeh lam buku dum ji keubah, suroh Khadijah dum yue kira\nYue Khadijah boeh lam surat, haba ngon buet dum areuta\nLimong uroe troh u Makkah, rakyat barullah hireun raya\nDigob dilee geujak u Syam, troh lhee buleuen jak nyang teuga\nNyan limong uroe peurjalanan, troh u nanggroe Mekkah mulia\nHireun ji eule asoe Makkah, Ahmad neuwoe toe nibak nyangka\nNanyum neuwoe uroe malam, bak jipadan jeub kutika\nAhmad dilee ngon Mubasyarah, ureueng laen gohlom teuka\nMantong dilikot rakyat teungoh jak, ladom katroh u astana\nTeulheueh nyan neuwoe tuan Ahmad, bak Abi Thaleb Mubasyarah mama\nYohnyan Abi Thaleb that sukaan, deukalon ban Ahmad teuka\nMubasyarah jilakee droe, lalu jiwoe pantah sigra\n‘Ohsare troh bak Khadijah, Mubasyarah buka haba\nJijok keureutah deungon daweuet, kalam mameh bak tuan saja\nJijok surat bak Khadijah, teubiet pantah sigra-sigra\nBan neukalon haba lam surat, indah sangat hanatara\nDum mukjizat nibak Ahmad, ngon seulamat Tuhan karonya\nLheueng lhee uroe neuwoe Ahmadd, trohle rakyat sajan unta\n‘Oh meuteumeung seumbah khadam, surat yohnyan jijok sigra\nKhadijah sambot yohnyan surat, geubaca leugat that bit suka\nLheueh neukalon haba la surat, lahe muekjizat Ahmad muda\nDroe citka ngon teukudi Allah, jiwoe kafilah sajan unta\nPadum-padum ngon piasan, ngon bunyian han teurkira\nYohnyan meugah ureueng woe di Syam, that sukaan lethat laba\nAbu Jeuhai meupot-pot leugat, banci keu Ahmad hanatara\nAreuta lethat geupuwoe di Cam, yohmasa nyan hana teukira\nMeuh ngon pirak han teukhimat, geupudieng brat 40 unta\nKhadijah bri dum keu Ahmad, neuyue intat dum barang na\nBak Abi Thaleb neuyue intat, areuta Ahmad 40 unta\nHabeh geuintat areuta barullah, suroh Khadijah ureueng kaya\nAreuta geukeubah bak Abi Thaleb, yohnyan Ahmad marit sigra\nAreuta Khadijah peubuet keunoe, jak kapuwoe dum barangna\nJak tapuwoe areuta nyan, bak Khadijah keudeh teuma\nRakyat puwoe bak Khadijah, lalu neumarah sinan pula\nPakon tapuwoe milek Ahmad, jak taintat bak poareuta\nBeudoh rakyat geujak intat, ubak Ahmad lom meugisa\n‘Ohsare troh ubak Ahmad, amarah that nibak nyangka\nAreuta nyan kon dikamoe, pakon tapuwoe keunoe teuma\nNyang pomilek di Khadijah, tango meupeugah dumna gata\nLaba pangkai kon dikamoe, tango jinoe lon calitra\nLaba pangkai di Khadijah, Mubasyarah beurniaga\nBitna meujak u nanggroe Syam, mejak me’en kalon donya\nNyang dilon pasai upah, hana lom meuphom lam keunira\nLeubeh bak upah keulon geuboeh, ngon peunajoh leubeh bak ganda\nMasa dilee janji yoh phon, geulakee lon geubi unta\nUnta hantom lon mat taloe, dilon laloe duek lam tahta\nIek deungon ek lon gob basoh, bu lon pajoh dum gob bawa\nBeungoh seupot bu lam hidang, upah lon han bak lon kira\nEh bak kaso bu lam hidang, saket badan gob usaha\nPangkai lon tan musigupang, pane jalan meutemei laba\nNyankeu sabab kon areuta kamoe, jak tapuwoe pantah sigra\nJak tapuwoe bak Khadijah, bekta bantah dumna gata\nMeunan neukheun uleh Ahmad, ubak rakyat nyang ba areuta\nPadum uroe nyang bumeunan, riwang ulang rakyat bawa\nTeuma teutap bak Khadijah, Tuan ‘Atikah neuyue teuka\n‘Ohsare troh Tuan ‘Atikah, areuta neuyue keubah ubak gata\nUreueng Makkah habeh hireuen, sabab han neutueng dum areuta\nTuwan Khadijah that sukaan, neulakee bak Tuhan bak samporna\nBak jeuet Ahmad keu suwami, bak Tuhan bri kabui pinta\nUroe malam neuleueng jaroe, meujan neumoe tron ie mata\nTuan Khadijah bri peukayan, peursalenan Ahmad muda\nIja bajee deungon makanan, sileumgkapan Khadijah kira\nTeuduek haba Tuan Khadijah, ngon Tuan Atikah teutop haba\nLAILAHA ILLALLAH, meuwoe kisah keu Ahmad muda\nMeuwoe kisah Ahmad ngon rakan, peutploh sahbat lon calitra\nSira lon kisah Abu Jahai, narit ka tinggai padumna lama\nBak siuroe teukeudi Allah, Ahamd beurjalan sidroe saja\nSahbat tinggai hana sajan, neu beurjalan bak rot raya\nTeuma meureumpok ngon Abu Jihai, sidroe sagai ngon pihana\nTeuma marit Abu Jeuhai, kureueng akai ureueng tuha\nWahe Ahmad pane tajak, treb ka jarak ho kabungka\nMasa dilee yoh meupake, gohlom dame ‘ohnoe masa\n‘Ohlheueh kapoh rakyat ulon, lheueh nyan kaplueng kajak bungka\nBak uroe nyoe kutueng balah, kacuba meureupah gob peuhina\nAdat ek kupoh kah, kutueng balah kee poteuga\nAdat kugagah jinoe kupoh kah, gata pi malee bak ureueng donya\nKapreh sinan wahe Ahmad, kucuba mat ku peurasa\nAhmad seuot bek hai Abu, hana soe eu gob peuhina\nAdat mate ulon tapoh, hana saboh soe tueng bila\nAdat mate gata lon cang, malee hanban gata raja\nHana raja mate sidroe, rakyat lam nanggroe jieu hana\nRoe hi gata ureueng syik, ulon putik aneuk gata\nDeungon peue seubab tadeungki ulon, peue ulon bri ateueh gata\nPakon ulon takeumeung poh, sabab nyang toh peue kareuna\nAbu Jeuhai seuot pantah, jinoe kupeugah sabab kareuna\nSabab kajak rot lam jurong, surak meukeupong kah that raya\nKah ba rakan troh bak 40, ka peukiroh miseue raja\nHan thee keudroe kah tan nangmbah, bu kapajoh meuala kada\nLahna gaseh Abi Thaleb, ek keu udep geupeulara\nGeubri gandom sijumpet-jumpet, jeuetkeu udep ‘ohnoe masa\n‘Ohka rayek hanthee keudroe, ka keumeung gantoe kamoe raja\nMiseue ulon na meurakyat, rakan sahbat sidroe dua\nDikah pi meunan wahe Ahmad, mangat gob lihat laku rupa\nKaba rakan dua lhee ploh, ka keumeung kukoh ateueh donya\nKa keumeung raja di nanggroe Mekkah, ka keumeung pinah kamoe raja\nPane kubri kah keurajeuen, meuna mantong udep lon na\nMeunan narit Abu Jihai, seuot Rasul Nabi kita\nWAHE Abu lon tan hajat, hana lon minat kumeung raja\nUlon dagang aneuk piyatu, hana Maku lon ngon bunda\nKana Abu raja Makah, nama meugah Hasyem bangsa\nUlon nyoe bak bangsa ‘abeudi, bangsa Habeusi geupubloe ba\nUlon namiet bak ABDUL Muthaleb, pane dapat ulon raja\nJinoe Abu ulon meutanggoh, uroe tujoh Abu teuka\nNeukrah rakyat bak habeh troh, keunoe u mideuen sigala donya\nJijak kalon ta meureupah, soe nyang pantah soe nyang teuga\nTeuga gata leumoh ulon, jeuet gob kalon deungon mata\nNyang ka meuhat ulon talo, kareuna baro umu muda\nMeunang gata Abu meuhat, kareuna kuwat lagi tuha\nSeupeurti ban Mama Hamzah, kuwat ngon pantah lagi peurkasa\nGata pi meunan wahe Abu, cit meukuru sukee teuga\nTujoh uroe tanggoh ulon, uroe Seunanyan Abu teuka\nAbu Jeuhai seuot pantah, han peue salah ulon ridha\nAhmad neuwoe bak Abi Thaleb, neu peugah sabet ubak Mama\nNeu peugah bak Saidina Hamzah, Saidina Abas hadle disana\nAhmad peugah bak Khadijah, bak Atikah sahbat dumna\nHingga sampoe bak Khadijah, Ahmad meureupah deungon raja\nKhadijah kheun he Mubacarah, ngo meupeugah ubak gata\nNyoe na sikhan peurmadani, buet jaroe Siti nyang mulia\nJameun geukeubah dilee bak kamoe, nyoe buet jaroe Siti Sara\nMasa dilee dua krak pakaian, meunan khabaran dilee nyangka\nTempat meureupah Ahmad sidroe, ngon Abu Jeuhai meunan kata\nMasa ji peugot uleh Siti, munan teupike dalam dada\nNyan isteuri Nabi Ibrahim, kawom nyang karim nyang that mulia\nNeukheun meupake ureueng dudoe, cuco ku sidroe Ahmad muda\nNyankeu sabab neu peugot tika nyan, teumpat meureupah ureueng nyan dua\nPeurmadani cit dua ban, areuta sikhan dua rupa\nSikhan bungong cit teudong-dong, meunan bangon laku rupa\nSikhan bungong cit teueh-eh, pihak areh Siti Sara\nBungong teudong keu Muhammad, meunan baiat dilee nyangka\nBungong teu-eh keu Abu Jeuhai, meunan akai Siti Sara\nAbu Jeuhai ureueng talo, meunan laku bak geukira\nMuhammad sidroe ureueng meunang, bukon bubarang suka cita\nTuan Khadijah lom kheun meunoe, tango kamoe dumna gata\nPeurmadani nyang turon-muron, troh bak cahcong nyangka lama\nHingga katroh ubak kamoe, bak uroe nyoe troh bak gata\nSajan meulawan ngon Abu Jeuhai, meukheun akai ubak gata\n‘Oh meuhadap deungon Muhammad, gata peurab pantah sigra\nSinan tahimpon peurmadani, buet jaroe Siti nyang mulia\nSinan tahimpon u hadapan, teumpat sinan ureueng nyan dua\nTaeu bungong bek meutuka, bek meugisa bak takira\nBungong teu-eh bungong teudong, taeu bak keunong uleh gata\nTeuma seuot Mubasyarah, ban nyang titah ulon ridha\nHabeh titah neu amanah, habeh narit neu peunyata\nAbu Jeuhai yohmasa nyan, bukon bubarang duka cita\nLalu jinguile ngon peukayan, sepeurti ban pakaian raja\nNyankeu aneuk raja Makah, rakyat barullah han teukira\nLalu meusu bunyi-bunyian, ulah bangon uroe raya\nGeupehle gong deungon geundrang, bukon bubarang sangat suka\nGeupeh canang geyub seurune, that bit rame rakyat dumna\nGusok beeula deungon keucapi, rakyat dum bit sare gubra\nLadom jimele ngon ‘Alam, panca lugam sindi wareuna\nLadom jimat payong kuneng, sangat ingen taeu rupa\nPayong hijo payong puteh, that bit meuceh jroh that rupa\nLalu jitotle beudee nubat, Lalu beurangkat aneuk raja\nTroh u mideun Abu Jeuhai, rakyat rame meuleulaksa\nAbu Jeuhai troh u mideun, ngon bunyian hanatara\nUlon peuduek haba siat, meuwoe riwayat keu Ahmad muda\nYohnyan Ahmad bak Khadijah, tango lom kisah peugawe donya\nYohmasa nyan Tuan Khadijah, neu peuindah Muhammad muda\nDumna sahbat nyang jak sajan, neubri peukayan dum barang na\nTuan Hamzah Tuan Abbas, bak Khadijah nyang that mulia\nAbi Thaleb pi disinan, that sukaan hanatara\nNeu bukale deungon geudong, geucok payong peukayan raja\nNeucok yohnyan pakaian indah, that barullah hanatara\nNeu buka geudong ban seukalian, neucok peukayan nyang mulia\nNeucok ija dum nyang haloih, meukasab meuh ngon peurmata\nHabeh neubri dumkeu Ahmad, dumna alat han teukira\nNeubri seuluweue peuneugot Istambul, warna hijo hanatara\nTujoh lapeh neusok seuluweue, indah laku manyoh mata\nIkat kiieng jroh meuragam, luwa dalam indah rupa\nMeutatah intan deungon maknikam, peungeuh malam sangka faja\nNeuboeh diulee kulahkama meuh, cahya peungeuh u andara\nHabeh leungkap dum peukayan, meuh ngon intan indah rupa\n‘Ohroh pakayan nibak asoe, buleuen ngon uroe pahdam cahya\nNyang dum neungui intan maknikam, leubeh cahyaan Muhammad muda\nLang geumilang bukon bubarang, ‘oh tapandang buleuen purnama\nMiseue uroe teungoh peunoh, meunan seuneuleuk cahya angeta\nCahya limpah ban mata uroe, sigala nanggroe jiplueng cahya\nCahya Muhammad cit trang mandrang, hanjeuet tapandang indah rupa\nLom meutamah cahya maknikam, cahya puwalam yakkut meutia\nSeumilu mata soe nyang pandang, lang geumilang limpah cahya\nTeulheueh Muhammad ngui peukayan, Khadijah yohnyan meugeukira\nNeuyue peuteubiet bunyi-bunyian, sileungkapan dum anika\nDuablah laram dum bunyi-bunyi-an, rakyat yohnyan meuseusuka\nGeupehle gong geuyup seurune, rakyat rame hanatara\nGeupeh geundrang deungon canang, bukon bubarang sajan legura\nGeuyup suleng geupeh tambo, bit that leucu hanatara\nPadum-padum ngon nafiri, lailan keucapi sangkai kala\nSu geundrang ngon geudeumbak, piasan galak rakyat meulaksa\nGeupeh ngon mong-mong sare meudeungong, tadeungo kram-krum hareudam mama\nHabeh meusu dum bunyian, rasa nyum lham ‘alam donya\nMuhammad neujak sajan ngon ‘Abbas, sajan ngon Hamzah podu Mama\nAbi Thaleb picit sajan, ireng janjongan keumala donya\nHamzah ngon ‘Abbas ngon Abi Thaleb, teulhee sapat sisaudara\nNyang jak rot wie nyankeu Mama, rot unun teuma sahbat dumna\nLalu teuka awan meupayong, ji peutudong keumala donya\nPadum-padum deungon ‘Alam, panca lugam sandi warna\nLadom pupanji ladom peupayong, bukon bubarang indah rupa\nMeuhato payong that barullah, payong mirah payong suwasa\nPayong hijo payong kuneng, hanjeuet tangieng silala mata\nPayong meuh na payong keulabee, Meujampu ngon payong safa\nIreng Muhammad rakyat barullah, subhanallah meuleulaksa\n‘Ohsare troh nyan u mideuen, that sukaan rakyat dumna\nAbu Jeuhai pi disinan, rakyat sajan han teukira\nNgon bunyian dumna alat, suara hibat han teukira\nAdat jikalon uleh Ahmad, saleh teukeujod jieu rupa\nMeunan suka Abu Jeuhai, meunan akai ileumei hana\nAbu Jeuhai pitroh u mideuen, leumah jikalon Ahmad muda\nYohnyan leumohle ngon asoe, ban mata uroe Muhammad muda\n‘Oh jipandang ubak Ahmad, lalu teukeujot jieu rupa\nMiseue uroe teungoh reumbang, bukon bubarang limpah cahya\nDumna rakyat yohmasa nyan, han jiteuntang Muhammad muda\nLeumoh badan leumoh urat, yohnyan teupetle ngon mata\nHanjeuet jipandang ateueh Muhammad, indah sangat hanatara\nLaju meuhadap deungon Muhammad, dumna rakyat meuleulaksa\n‘Oh lheueh nyan teuka Mubasyarah, teukeudi Allah Tuhan Nyang Asa\nLalu jime peurmadani, bak beurdiri Ahmad muda\nAbu Jeuhai ka jipeurab, ka meuhadap ngon Ahmad muda\nAbu Jeuhai sangat teukabo, hana syuko bak Haq Ta’la\nHe Muhammad tango kamoe, bak uroe nyoe katroh masa\nAdat nalom le nibak nyan, adat dum bintang pi habeh fahna\nYohnyan beungeh Tuan Hamzah, phalawan meugah nyankeu Mama\nKricit narit Tuan Abbas, bek that beungeh he saudara\nPiyoh dilee meusijameung, citna Tuhan neu eu nyata\nHana meuhat ban jikheun nyan, hana fireuman bak jih teuka\nBan neudeungo narit Abbas, Tuan Hamzah hanale dawa\nYohnyan rakyat meuribee-ribee, dua sukee meureutoh laksa\nLeubeh sukee kawom Muhammad, sajan rakyat han teukira\nYohmasa nyan jimeutaroh, meugeurupoh jibale raja\nAbu Jeuhai deungon Muhammad, taroh le that meuploh bara\nTuan Khadijah yohmasa nyan, ubak Tuhan neu meupinta\nNeulakee tulong nibak Tuhan, neu peumeunang Ahmad muda\nMuhammad cut teungoh seudang, umu lapan thon muda bahlia\nNeu peumeunang bak Abu Jeuhai, meunan neulakee bak Haq Ta’ala\nYa Ilahi poku Rabbi, Tuhanku neubri nyang that kaya\nMeu-ek meunang Muhammad sidroe, nazar kamoe dum barang na\nKubri seudeukah umu lhee uroe, barang kasoe ureueng teuka\nMeuh ngon pirak umu lhee uroe, kubri sinaroe faki ulama\nLaen nibak nyan deungon peukayan, deungon makanan dum barang na\nTeulheueh Khadijah nazar neuboeh, langet tujoh miseue geumpa\nPinto Syuruga ngon pinto langet, leungkap shamad dum barang na\nPinto nuraka tujoh pangkat, habeh tutop dum simuwa\nMalaikat teuma nyan dampeng Po Allah, neu peuseumbah bak Haq Ta’la\nYa Tuhanku tango kamoe, meungadu droe ubak gata\n‘Arasy Kurusi Loh ngon Kalam, pakon meuguncang peue keureuna\nBak uroe nyoe habeh shamad, peue alamat ya Rabbana\nPinto Nuraka habeh teugunci, leungkap sare dum barang na\nPinto langet tujoh lapeh, pakon habeh dum teubuka\nPinto Syuruga lapan pangkat, teuhah shamad dum simua\nBak uroe nyoe habeh shamad, peue alamat neu peunyata\nTron firuman nibak Tuhan, Malaikat yohnyan deungo nyata\nKadeungo he Malaikat, Nabi Muhammad ka meubahgiya\nNyang kugaseh he Malaikat, Nabi Muhammad nyang that mulia\nJikheundak meureupah Abu Jeuhai, ureueng beubai tan agama\nYohnyan Jebra-i peuek seumbah, ubak Allah Tuhan Nyang Asa\nYa Tuhanku tadeungo jinoe, Muhammad sidroe aneuk muda\nAbu Jeuhai raya panyang, pakri untong brat sitara\nBeuka sit Muhammad nyo geunaseh, kamoe neubri tron u donya\nTron Firuman nibak Tuhan, jakle katron dalam donya\nKajak bantu Muhammad sidroe, bak uroe nyoe dum barang na\nYohnyan Jebra-i ngon Mika-i, jitron sare han teukira\nTron Malaikat ngon Israfi, ngon Mika-i ‘Izraila\nMalaikat dum ireng sajan, Meuhimpon bak Muhammad muda\nYohnyan Nabi lethat sahbat, han teukhimat meuribee laksa\nMalaikat dum sajan Muhammad, sangat kuwat han teukira\nAbu Jeuhai yohnyan meuhadap, laju jipeurab bak Muhammad muda\nWahe Muhammad muda samlakoe, poteu kawoe he muda bahlia\nKareuna gata han that kuat, tacuba mat ureueng tuha\nMuhammad kheun bak Abu Jeuhai, gata dilee ureueng tuha\nLagi gata that meukheundak, kamoe budak hana kuwasa\nAbu Jeuhai marit meunoe, tango kamoe Muhammad muda\nGot gata Muhammad dilee, kareuna kee nyoe that peukasa\nMeunyo kayue ulon dlee, jeuet keu abee tuboeh gata\nMeunan jikheun ubak Muhammad, teukabo that hanatra\nTadeungo he Abu Jeuhai, hana sagai syuko gata\nKareuna gata peuneujeuet Tuhan, pakon meunan teukabo raya\nSaleh hantroh ban takheun nyan, gata makheuluk diateueh donya\nPakri kuasa gata makheuluk, han ngon kheundak Allah Ta’ala\nUlon teunyoe kuasa Allah, ban peurintah neu karonya\nGata sidroe kuasa that, ban nyang hajat nyang digata\nGet gata cuba dilee, kamoe dungei hana biasa\nAdat meunan Muhammad sidroe, ka lon boet jaroe ureueng tuha\nBek that gagah he Abu Jeuhai, gata beubai hana bicara\nHana takeuse ubak Muhammad, dumna rakyat jieu rupa\nBak uroe nyoe hana peue syok, hana teujalok manusia\nAbu Jeuhai mat rante Muhammad, jibeudoh leugat pantah sigra\nRante meutatah mutu maknikam, ji keumeung hantam Muhammad muda\nTeukeudirullah akan Muhammad, Malaikat sajan seureuta\nMalaikat laen meuribee laksin, Muhammad Amin jieu rupa\nMalaikat peuet sajan Muhammad, kuat that hanatara\nYohnyan jiputie Muhammad sidroe, Abu Jeuhai jinoe beungeh raya\nMeuhambo darah pi han meugrak, pihak ,muekjizat peugawe donya\nNgon tulong Tuhan bak Malaikat, Nabi Muhammad that peukasa\nLom jiputa ngon sunggoh hate, nyuem kareule jeup-jeup angeta\nMuhammad sidroe hana meugrak, keurija Hadlarat Allah Ta’ala\nLheueh jiputie that amarah, teubiet darah ureueng tuha\nTeubiet darah jeueb ujong jaroe, Muhammad sidroe hana meuriba\nYohnyan leumoh Abu Jeuhai, gadoh akai pungo gila\nYohnyan jikheun ubak Muhammad, kamoe sangat payah rasa\nHe Muhammad tadengo kamoe, tacuba jinoe uleh gata\nKaneu seuot Muhammad Amin, Rabbul ‘alamin bri kuasa\nInca Allah hanpeue salah, kheundak Allah Tuhan Nyang Asa\nHe Abu Jeuhai peulara droe, gata sidroe ureueng tuha\nTango kamoe ya Muhammad, cit lam ingat meurok-rok masa\nYohnyan Muhammad lalu meungucap, leumoh leumbot deungo suara\nSubhanallah wal hamdulillah, walailaha illallah wallahu akbar\nWalahaula walaquwata illa billahil ‘adhiyil ‘adhim\nAllah Ta’ala nyang bri kuwat, Muhammad that yohnyan kuasa\nTeulheueh meungucap Muhammad Amin, rante yohnyan neumat dipunca\nLalu neuputa Abu Jeuhai, teukeudi Allah Tuhan Nyang Asa\nMalaikat peuet sajan tulong, lalu meulambong u andara\nAbu Jeuhai ka lam awan, ube kumbang leumah u donya\nBan jikalonle asoe Makkah, rakyat barullah han teukira\nDumna rakyat tundok ulee, that geumalee jeuet angeita\nYohnyan Khadijah that sukaan, rakyat sajan sukacita\nSabab neukalon Abu Jeuhai, neu eu kalam awan miga\nSukee Abu Jeuhai bandum gundah, reubah limpah pungo gila\nTeuka ayah Abu Jeuhai, ji peugah hai bak Muhammad muda\nWahe Muhammad ta ampon, keusalahan nibak gata\nTa peuampon sigala hai, Abu Jeuhai raya that deeca\nBan neudeungo narit meunan, neu peuampon yohnyan bak ayahda\nAbu Jeuhai sambot yohnyan, neu theun tangan Muhammad muda\nPadum lawet srot dimanyang, rhet lam tangan peugawe donya\nWatee Luho ka lam awan, watee ‘Asa rhet u donya\nAdat han neu samboet uleh Muhammad, hana meupat meuhambo anggeita\nHana neubrile meuanco, habeh meuwoe dum angeita\nDeungon beureukat tangan Muhammad, cit seulamat bacut cidra\nDumna rakyat yohmasa nyan, dum seukalian sukacita\nLalu ji deumpek ngon jisurak, kawom Muhammad sukacita\nKawom Abu Jeuhai bandum jimoe, limpah sinaroe ngon ie mata\nAbu Jeuhai jipuwoele kawom, ngon bunyian han teukira\nTroh Muhammad nyan u rumoh, rakyat peunoh meuleulaksa\nDumna rakyat suka ji pandang, hansoe teuntang Muhammad muda\nMangat keuhate dumna rakyat, Malaikat sukacita\nAsoe ‘Arasy asoe Kurusi, suka hate hanatara\nAsoe langet tujoh lapeh, yohnyan habeh sukacita\nMengucap teusebeh ngon seulaweuet, pujoe Muhammad nyang that mulia\nYohmasa nyan Tuan Khadijah, aulia Allah nyang samporeuna\nLalu neu meuhoi Mubasyarah, yohnyan neupeugah neucalitra\nNyoebuet jaroe Tuan Siti, peurmadani nyang that mulia\nTapuwoe keunoe hareuta nyan, bukeuti tangan Siti Sira\nLaen nibak nyan that barullah, neubri seudeukah dum barangna\nNeuyue tuengle faki miseukin, sigala mukmin habeh kaya\nYohmasa nyan faki miseukin, ureueng gasien habeh kaya\nPeukayan le that peunoh mideuen, yohmasa nyan meuhila-hila\nLadom sikhan ladom dua khan, ladom tuan han sapeue na\nDumna faki ngon miseukin, jileueng amin lakee do’a\nBeuseulamat Tuan Khadijah, aulia Allah nyang that mulia\nMaseng-maseng woe u gampong, teutap tanglong Muhammad muda\nSigala sahbat pi cit sajan, uroe malam keunan geuteuka\nRakyat teutap di rumoh droe, Muhammad sinaroe sangat mulia\nDudoe teuma lheueh nibak nyan, deungo hai taulan ulon calitra\nTuan Khadijah peulheuh nadar, yohnyan meugah sigala donya\nSigala faki deungon miseukin, ureueng salihin habeh kaya\nUmu lhee uroe nazar Khadijah, meuh barullah han teukira\nLethat seudeukah yohmasa nyan, ureueng miseukin habeh kaya\nSuka hate dum seukalian, jilakee yohnyan bandum do’a\nTuan Khadijah beuseulamat, deungon Muhammad nyang that mulia\nPadum lawet dudoe nibak nyan, teukeudi Tuhan nyang peulara\nYohmasa nyan Tuan Khadijah, meuwoe gaseh badan muda\n‘Ohteu ingat keu Muhammad, gaseh sangat hanatara\nBukon rindu sangat deundam, uroe malam duka cita\nBukon sayang sangat rindu, leumah neu eu nyum dimata\nHate beureuhi sangat bit rindu, kheundak meujudo deungon Muhammad muda\n‘Ohjan malam deungon uroe, nyum meulumpoe leumah nyata\nMeujan leumah teungoh malam, teungoh siyang nyum kateuka\nNanyum siat pi hana cre, dihate-hate dimata-mata\nPadum natreb nyan bumeunan, neuyue surohan Muhammad muda\nNeuyue jak kheun bak Muhammad, gaseh sangat hanatara\nNeuyue tueng ulon keu isteuri, areuta meubri dum barang na\nYohnyan jijak peusurohan, bak janjongan peugawe donya\nBan sare troh bak Muhammad, ban amanat neu calitra\nYa Muhammad neuyue kheun bak kamoe, deungo jinoe Khadijah kata\nNeuyue tueng droe keu isteuri, gata suami diateueh donya\nMeuh ngon pirak deungonn peukayan, neubri Tuan nyan keugata\nTuan Khadijah neukheun meunan, nyawong badan podigata\nTuan Khadijah sangat yakin, that bit ingin keu agama\nLeumah neukalon lam kitab Taurat, agama Muhammad Tuhan ridha\nNeu peutron agama nyang sibeuna, Tuhan peuteumuen diateueh donya\nMeunan neukheun Tuan Khadijah, kareuna Allah hana soksangka\nLom neuyue kheun Tuan Khadijah, neuyue jak peugah bak ayahnda\nNeuyue jak peugah bak Khawilah, neuyue peunikah droe neubandua\nTango kamoe peusurohan, meukheun tuan nyoe bak gata\nPakri meulakee bak Khadijah, kamoe la’eh faki hina\nTuan Khadijah kaya limpah, areuta barullah han teukira\nPakri geutueng kamoe gasien, Khadijah nyan ureueng kaya\nHawilah han neutueng kamoe, malee hansoe mei bak donya\nYohnyan jiwoe peusurohan, jipeugah meunan bak calitra\nKhadijah deungo haba Muhammad, maken sangat duka cita\nDua lhee uroe seulheung nibak nyan, lom neuyue kheun miseue nyangka\nBak uroe nyan lom neuyue suroh, neuyue peugah bak Muhammad muda\nLom neuyue kheun bak Muhammad, meuyue neugaseh bek meudakwa\nMakna neugaseh deungon sayang, kamoe neutueng keu hamba gata\nUlon namiet uleh Muhammad, neutueng keu namiet kamoe hina\nMeunan neukheun Tuan Khadijah, peunoh limpah deungon ie mata\nPadum-padum go nyang bumeunan, sabe neuyue kheun hana reuda\nPadum-padum neuyue jak peugah, teukeudi Allah Tuhan Nyang Asa\nYohnyan teusuwe Lam hate Nabi, kheundak Rabbi Poteu Nyang Asa\nLalu neuyue jak peusurohan, neuyue jak kheun bak ayahnda\n‘Ohsare troh bak Hawailah, lalu jipeugah pantah sigra\nTadeungo kamoe ya Hawilah, kamoe peusuroh Muhammad muda\nNeu keumeung meukawen ngon Khadijah, jinoe neu peugah lon deungo nyata\nMeukeucit mei jeuet meukeucit mei han, takheun tuan uleh gata\nKricit narit tuan Khuwailah, yohnyan neu peugah laju sigra\nKhawailah seuot he peusuruhan, pakri lon tueng Muhammad muda\nKareuna Muhammad ureueng miseukin, lagi yatim tan Nang Bapa\nAneuk kamoe Tuan Khadijah, lam nanggroe Meukah hanasoe kaya\nLom ngon rupa that sambinoe, ngon meubudoe get ngon bahsa\nLagi malem amat sangat, unta lethat han teukira\nYohnyan jiwoe peusuruhan, bukon bubarang dukacita\nLalu ji peugah bak Tuan Khadijah, peunoh limpah deungon ie mata\nKhadijah neujakle bak ayah, neujak peugah pantah sigra\n‘Ohsare troh ubak ayah, lalu neupeugah neucalitra\nWahe ayah pakon han neutueng, tateumimpeung keu Ahmad muda\nHana neutupeue wahe ayah, Muhammad leubeh diateueh donya\nHana neuthee hana neutuban, Muhammad nyan ureueng mulia\nSikati duablah laksa Nabi dilee, nyang Muhammad panghulee dum simua\nNabi Muhammad Saidil Mursalin, ‘ainal na’in Muhammad nama\nLagi kawom Nabi Ibrahim, nyang that karim sangat mulia\nKareuna Muhammad leubeh deurajat, jeueb jeueb Kitab Tuhan peunyata\nLompi leumah dalam lumpoe, Tuhan sidroe nyang peunyata\nNyanggot neutueng wahe ayah, habibullah Muhammad muda\nMeuhan neutueng Muhammad sidroe, aneuk neunyoe tan bahgia\nBek neutilek kareuna gasien, hana pakon hareuta dumna\nAdat hareuta pi mei mudah, wahe ayah Muhammad muda\nNeupuwoe di Syam 40 unta, bak maniaga wahe ayahnda\nHadiah raja Syam hanpeue peugah, Mubasyarah nyang keumira\nPeuet ploh unta neu peudieng brat, bak meuneukat he podu raja\nNyandum neukheun Tuan Khadijah, Tuan Khawailah hancit suka\nKareuna han mangat bak hate geuh, kareuna malee han geuridha\nBan neudeungo narit meunan, Khadijah yohnyan neuro ie mata\nTuwoe keu laen Tuan Khadijah, peunoh limpah deungon ie mata\nDroecit ka ngon teukeudi Allah, Tuan Khadijah mita bicara\nTuan Khadijah carong hansoe, neumita jinoe rot neudaya\nTuan Khadijah areh sangat, jeuet jipeungeut meuayahnda\nKareuna neu geu kheundak meujudo, geulanggeh uleh gata\nKheundak ulon meuseudeukah, asoe Meukah dum barang na\nSithon dua seun neubri seudeukah, adat Khadijah ureueng kaya\nBandum neubri faki miseukin, sigala mukmin syiah ulama\nKricit narit Tuan Khawailah, hanpeue salah he bijeh mata\nYohnyan Khadijah peuhase makanan, sileungkapan catirasa\nNeuyue peugot deungon keuleumbak, bee meuhalak gahru jeumpa\nGeuboeh beewan deungon seutanggi, geujampu lagi deungon komkomma\nDeungon ‘imfaran na sigeutu, indah laku hanatara\nHase makanan dalam hidang, geupangge seukalian faki ulama\nYohnyan faki dum beurjalan, meukawan-kawan miseue kandra\nLadom teuka nyang ladom woe, meugantoe-gantoe hana reuda\nTeulhee uroe nyang bumeunan, pajoh makanan meusuka-suka\nUroe teulhee neubri seudeukah, asoe Makkah habeh kaya\nYohmasa nyan Tuan Khadijah, teukeudi Allah laen bicara\nYohnyan neubri arak Meuse, meunan teukeudi Allah Ta’la\n‘Ohlheueh neubri keu Tuan Khawailah, lalu reubah mabok ganja\nGadoh ingat Khawailah pansan, Khadijah yohnyan juru bahsa\nGeuyue jok beudak bak dendayang, geuyue jok rijang yohnyan sigra\nNeuyue jok deungon khuleumbak gahru, neuyue leumo tuboh ayahnda\n‘Ohsare lheueh jiboeh beudak, yoohnyan teukeujot lalu jaga\nSare jaga nibak pansan, teuingat yohnyan ureueng tuha\nNeucom badan ngon beebeewan, harom tuan jeub-jeub angeita\nLalu hireun Tuan Khawailah, bit that indah pane teuka\nSoe na saleh boeh ubak kamoe, takheun jinoe meudeungo nyata\nMaka seuot Tuan Khadijah, lalu neu peugah ubak ayahnda\nHana neutusoe wahe ayah, jinoe lon peugah ubak ayahnda\nAyah mabok hana teuingat, Nabi Muhammad geulumo bak gata\nMeulintee ayah Nabi Muhammad, nyang that leubeh diateueh donya\nNyankeu geuboeh dum beebeewan, ubak badan he ayahnda\nBan neudeungo meunan jipeugah, neukhem meuhah-hah ureueng tuha\nHana sapeuele kajeuet neukheun, yohmasa nyan ka neuridha\nPihak ‘areh Tuan Khadijah, han sipatahle neudawa\nTuan Khadijah yohmasa nyan, neubri peusurohan Muhammad muda\nAyah kamoe ka neuridhaan, meunan neukheun neu peunyata\nLalu jijak bak Muhammad, ban amanat neucalitra\nNeu deungo kamoe Muhammad Amin, leubeh karim nyan bak gata\nGeuyue tueng droe keu isteuri, bak meusampe gaseh ngon gata\nTeuma geuseuot Muhammad Amin, kamoe gasien that bit hina\nKamoe tuan faki miseukin, lagi yatim tan Nang Bapa\nKareuna Khadijah kaya limpah, meutamah meugah diateueh donya\nBan nyang kheundak uleh Khadijah, kareuna Khadijah ureueng kaya\nAdat jiturot han jibantah, inca Allah ulon ridha\nAreuta jih le jitem buwang, tacuba tanyong tapareksa\nTeulheueh nyan jiwoe peusurohan, laju jitanyong pantah sigra\n‘Ohsare troh ka jipeugah, Tuan Khadijah hana dakwa\nPeue nyang kheundak ulon turot, ulon ikot ban nyang hawa\nAsai beuneu tueng kamoe keu isteuri, bahle reule dum areuta\nBeuka sit neuyue boih areuta barullah, inca Allah ulon ridha\nMeunan neukheun Tuan Khadijah, kareuna Allah hanasok sangka\nBek teuka sok Muhammad sidroe, bahle neutueng dum areuta\nKhaba Muhammad meulaen-laen, hana saban bak calitra\n‘Oh neuwoe di Syam meulaen-laen, maseng-maseng khilaf ulama\n‘Oh neuwoe u nanggroe Meukah, bak ‘Atikahle neuhala\nSaboh riwayat Muhammad Amin, ‘oh neuwoe di Syam laen calitra\nPadum natreb teutap dirumoh, sajan ‘Atikah geunantoe bunda\nBak siuroe Tuan ‘Atikah, yohnyan neu peugah bak Muhammad muda\nNeuyue lakee upah bak Khadijah, neuyue lakee meuh nyan keudahna\nMuhammad Amin neujak pantah, bak Khadijah ureueng mulia\n‘Ohsare troh bak Khadijah, neulakee upah neuhue Unta\nTadeungo he Tuan Khadijah, tabri upah nyan keu dahna\nLalu neu seuot Tuan Khadijah, kana upah bak Muhammad muda\nHe Muhammad hana upah, areuta Khadijah neutueng keu dahna\nKu keumeung peukawen Muhammad sidroe, ngon ureueng nyang get bahsa\n‘Oh neudeungo narit meunan, beurtangisan Muhammad muda\nBan neu kalonle Abi Thaleb, geumoe meureb-reb ngon ie mata\nTeuma seuot Muhammad Amin, neu peugah yohnyan ubak Mama\nHana hase jibri upah, ulon that sah ban si nista\nPadum lawet nyan bumeunan, lom neuyue kheun miseue nyangka\nTeukeudi Allah bak siuroe, ‘Atikah jinoe meuseurapa\nPakon meunan Tuan Khadijah, pakon jiubah janji nyangka\nLalu neujak Tuan Atikah, bak Khadijah yohnyan sigra\n‘Ohsare troh bak Khadijah, neu peuindah ureueng tuha\nNeu eu Atikah musa masam, Khadijah muphom dalam dada\nTango kamoe Tuan Khadijah, gata meugah nyang that kaya\nPatot keumuen lon tapeuwayang, teugoe jih gasien tapeuseunda\nJanji dilee pakon taubah, nyum-nyum hansah narit gata\nPatot ta peuwayang Muhammad Amin, yatim gasien tan Nang Bapa\nTango kamoe Tuan Atikah, bit leumpah narit gata\nHajat kamoe citka dilee, hanasoe thee dalam dada\nUlon peugah jinoe beusah, meungta gaseh nibak gata\nKheundak ulon keu isteuri, keu suami Muhammad muda\nNgon Muhammad Amin kukheundak meukawen, padum seun musem ulon cinta\nHana patot ulon peuwayang, Muhammad janjongan panghulee hamba\nNgon Muhammad Amin ku kheundak meukawen, manyoh meucen ku lam donya\nNyankeu haba ulon peugah, he Atikah ta bicara\nAdat meunan he Kahdijah, kuthee nyosah narit gata\nTeutapi Muhammad ureueng gasien, gata tuan ureueng kaya\nKeu meuh pirak hana lon hajat, akan Muhammad nyang lon cinta\nAtikah deungo narit Khadijah, bit sunggoh sah narit gata\nDudoe teuma Tuan Atikah, bak Warakah neu peuteuka\n‘Ohsare troh neu horeumat, nneu mupakat droe neubandua\nTuan Warakah pakat keumah, neu peunikah Muhammad muda\nWarakah peunikah Muhammad Amin, deungon kumuen ureueng mulia\nDroecit deungon teukeudi Allah, nikah sudah ka samporeuna\nMuhammad meukawen ngon Khadijah, Muhammadullah peurumoh pertama\nNikah sudah neupeu ek u rumoh, Tuan Khadijah peumulia\nNeujok ngon ie saboh seurahi, ngon srah gagki Muhammad muda\nKhadijah com gaki Nabi Muhammad, geuba leugat ubak tahta\nAteueh tahta geupeuduek Muhammad, Khadijah that sukacita\nTeuma geusuntekle deungon beebeewan, dum dendayang hate suka\nTeuma geubeuotle deungon makanan, peurjamuan dum anika\nTeulheueh neu makeun neupinah hidang, Khadijah yohnyan hate suka\nHajat meusampoe hase makeusud, Tuhan makbud nyang karonya\nTron Jebra-i bak Muhammad, firuman Hadlarat neucalitra\nTadeungo kamoe Muhammad Amin, dilee gasien jinoe kaya\nMeunan fireuman neuyue bri ingat, hai Muhammad ubak gata\nGata jinoe kaya limpah, Tuan Khadijah bri areuta\nTuan Khadijah mangat hate, neu pandang Nabi manyoh mata\nMuhammad teutap bak Khadijah, peurintah Allah nyang peulara\nTeuka malee bak Khadijah, malee tuan Muhammad muda\nSabab malee tuha bacut, le gob seubut ureueng lingka\nHingga sampoe bak Khadijah, haba fiteunah inong tuha\nYohnyan Khadijah malee hanban, uroe malam tron ie mata\nUroe malam neutop ulee, teuka malee dalam dada\nNeu leueng jaroe neu tangah u langet, neumoe meureb-reb ngon ie mata\nYa Tuhanku gata nyang thee, dalam ileumei teuka nyata\nHana lon thee ulon kasyik, Muhammad putik lagi muda\nGob caci jeub-jeub gampong, dawok jikheunle gob lingk\nGob fiteunah lam nanggroe Maukah, bahle lonjak bek jeuheut nama\nAdat han neutueng nyawong, beklon kalon makhluk nyang na\nAreuta bandum lon keu Ahmad, ubah hanjeuet ya Rabbana\nTuan Khadijah jimee nyawoeng, tulo kaloe barang masa\nTujoh uroe sabe meunan, teukeudi Tuhan nyang kuasa\nMalam tujoh neuwoe Muhammad, neu deungo seungap ureueng hana\nAhmad neu ek laju u rumoh, ureueng tan saboh na suara\nNamiet laen jeub-jeub teumpat, sinan rame that suara\nTeumpat Khadijah sidroe pitan, nyang na hidang ngon peulita\nTamong Ahmad eumpat tido, leumah neu eu teungeut indra\nKhadijah eh neutop ulee, basah bajee ro ie mata\nAhmad peugoe Tuan Khadijah, pakon taeh teungeut sinja\nKhadijah seuot hai panghulee, saket ulee lon hantara\nMata saket bandua blah, han jeuet leumah lon eu rupa\nKhadijah beudoh neutop badan, geucok hidanganle neubuka\nPajoh makanan dua sapat, Khadijah bacut peulumah muka\n‘Ohlheuh makeun basoh tangan, Khadijah riwang bak eh nyangka\nMuhammad seumbahyang dua rakaat, seumbahyang hajat teumpat disana\nLheueh seumbahyang dua rakaat, troh Malaikat Jebra-i teuka\nJebra-i peugah haba Khadijah, na fiteunah bak ureueng lingka\nJikheun bak Allah malee leupah, tuha Khadijah muda gata\nMalee Khadijah dawok jimoe, tujoh uroe nyangka duka\nTuhan suroh gata Muhammad, seumbahyang hajat lakee bak muda\nMuhammad seumayang dua rakaat, Malaikat sajan seureuta\nTeulheueh seumayang kheun Jebra-i, ka Tuhan bri kabui pinta\nUlon kawai gata Ahmad, jak talihat pakri rupa\nAhmad neu ek laju u rumoh, panyot neutot neupeuget sigra\nNyoekeu ubat bacut lon boeh, bak keupala lon boeh sigra\nSeuot Khadijah neubri keunoe, bahle keudroe lon keureuja\nHai Khadijah hanjeuet taboeh, hana tateuoh jeut binasa\nTuan Khadijah aloh-alah, hana neubantah deungon dawa\nLambat bacut teungoh neudong, dang neu peukong ikat ija\nNeutop ulee pat nyang teuhah, neu peulumah cit meumuka\nUkeue Muhammad neutheun boeh ubat, saket pat neu pareksa\nBan neukalon uleh Ahmad, kon rupa neuban kulet nyangka\nMuhammad neusuet bajee Khadijah, cahya limpah jeub angeita\nPuteh kuneng kulet badan, miseue intan jiplueng cahya\nGigoe puteh bibi mirah, oek siulah itam dum baja\nAhmad neu pangge dum teubosan, inong agam tuha muda\nAhmad pangge pantah-pantah, yue jak lihat pocut gata\nBak nyum ulon kon Khadijah, pane saleh inong teuka\nPakri bak gata asoe rumoh, kheun bak meuhat bek meutuka\nNamiet seuot wallahu ‘aklam. Bit pi meunan nacit tanda\nBunoe Pocut jaroe meudarah, teutak bak plah boh deulima\nTeutapi bukon jaroe kanan, neucuba kalon nyan keutanda\nAhmad neu peurab bak jaroe unun, wie ka neusom dalam ija\nLailaha illallah, kheundak Allah Po Nyang Asa\nTuan Khadijah tulong Allah, nibak fiteunah ka samporeuna\nDudoe nibak nyan hamel Khadijah, kheundak Allah aneuk neukana\nSare troh geunap buluen, budak yohnyan jipandang donya\nNyankeu aneuk Muhammad sidroe, ureueng lakoe Kasem nama\nPadum lawet nyan pi mate, kheundak Rabbi Tuhan Nyang Asa\nLom ka mume Tuan Khadijah, teukeudi Allah aneuk lom kana\nNyan pi sidroe ureueng lakoe, Ibrahim sidroe geuboeh nama\nLomka mume Tuan Khadijah, teukeurullah aneuk lom kana\nNyan pi sidroe ureueng lakoe, Taher sidroe geuboh nama\nTeukeudi Allah nyan pi mate, beukah hate meugrak rasa\nPadum lawet teuma dudoe, Tuhan gantoe laen pula\nAneuk neu nyan ureueng binoe, Ruqiyah sidroe geuboeh nama\nPadum natreb rayek Ruqiyah, Tuhan tamah keu aneuk dua\nNyan pi aneuk ureueng binoe, Kasum sidroe geuboeh nama\nPadum lawet dudoe nibak nyan, yohmasa nyan teuka sabda\nUmu 40 thon yohnyan Muhammad, Tuhan Hadlarat peutron sabda\nTron Jebara-i nibak Tuhan, neuba Fireuman Allah Ta’ala\nYohnyan po peutron nama Muhammad, meusyuhu sangat sigala donya\nMuhammad sidroe Rasul Tuhan, Fireuman Allah keunoe teuka\nTron Fireuman nibak muekjizat, sinan keu teumpat Tuhan peunyata\nJebra-i peutron saboh ayat, bak Muhammad nyang that mulia\nPhon neu peutron surat Quruan, hana seunurat asai mula\nIqrak bismi Rabbikal lazi khalaq. Khalaqal insana min ‘alaq\nF i r e u m a n H a d l a r a t b a k S a i d i n a\nLheuh Jebra-i neuba fireuman, Muhammad yohnyan neu meusabda\nYohnyan Muhammad neu peugah droe, kareuna kamoe Rasul Ambiya\nKamoe tuan Nabi Muhammad, Tuhan Hadlarat yue kheun bak gata\nPadum lawet Nabi Muhammad, rayek aneuk neujok tuha\nYohnyan rayek Siti Ruqiyah, Tuan Khadijah meukeurija\nNeu peukawen ngon Abu ‘Ashi, meulintee Nabi nyang pertama\nNa padum thon teutap disinan, kheundak Tuhan ‘aza wajalla\nTeuma neu taleuekle Abu ‘Ashi, ladom kheun mate nyang pertama\nRuqiyah dudoe neu peukawen, deungon Usman nyang keudua\nPadum lawet dungon Ruqiyah, teukeudi Allah katroh masa\nMate Ruqiyah yohmasa nyan, balee Usman sikutika\nTeuma neu peukawen Tuan Usman, teukeudi Tuhan aneuk neukana\nUsman meuaneuk na dua droe, that meubudoe get ngon bahsa\nNeu peunan droe aneuk neu nyan, meunan Tuhan neuboeh nama\nMeuri Aneuk na dua droe, meunan keuproe neu umpama\nPadum lawet Nabi Muhammad, yohnyan teutap hana mumara\nTeukeudi Allah bak simalam, telheueh seumayang watee ‘ica\nTron Jebra-i suroh Tuhan, bak janjongan Nabi kita\nNeuyue Miekreuet keudeh u langet, ngon Malaikat Jebra-i ba\nDeungon Burak neume sajan, akan kandran Nabi kita\nTroh Jebra-i neubri saleuem, ngon janjongan Nabi kita\nAssalamu’alaikom ya Muhammad, saleum Hadlarat ulon bawa\nNabi seuot ‘Alaikom salam, rahmat Tuhan ulon ridha\nNabi neutron laju u leuen, Jebra-i kheun bak Saidina\nYa Muhammad bitna Burak, Tuhan yue jak kandran gata\nGata Miekreuet jinoe u langet, Tuhan Hadlarat suroh gata\nSajan ngonn ulon jinoe seukarang, Buraq kandran giduek gata\nNabi neu ek ateueh Burak, keumeu jisipak Nabi kita\nGeu ek lom Nabi ateueh Buraq, nameu jisipak u astana\nTeulhee go neu ek ateueh Burak, lom jisipak Nabi mulia\nBeungeh Jebra-i akan Burak, pakon ka sipak peue kareuna\nBurak jikheun insya Allah, jinoe ka ubah peue kareuna\nBurak seuot kheun Jebra-i, meunghan meukri han ku ridha\nMeung sinoe lon keu kandran, akhirat han lon meuguna\nNyan bumeunan ya janjongan, jinoe pihan ulon ridha\nMeunan jikheun uleh Burak, Jebra-i shadaq bak Saidina\nPakri bak gata ya Muhammad, nyan ban hajat Burak gata\nNabi seuot han lon ubah, inca Allah jih kusahja\nPhon donya kon troh ‘an dudoe, jihkeu sidroe kandran hamba\nNyang laen hana ulon hajat, meuseuki that jroh that rupa\nBuraq deungo narit meunan, mar jitheun rueng neu ek sigra\nBurak jipo u Baitul Mukaddeh, pantah habeh tan umpama\nBaitul Muqaddeh jarak ngon Makkah, lhee buleuen jak ureueng nyang teuga\nJipo miseue kilat nyang pantah, ngon Jebra-i neujak sama\nJipo pantah siat katroh, u Baitul Muqaddeh sampoele ka\nBandum rot nyan dilee, bandum meuteumei ngon Saidina\nTamong u dalam Masjidil aqsa, Nabi mursal dum disana\nLheueh nyan Nabi dum seumbahyang, Nabi Adam keu Imumnya\nLheueh seumbahyang Burak jiwoe, jilakee droe bak Saidina\nBabah pinto Meuseujid Aqsa, batee hamparan luwah raya\nJitheun 100 taduek diateueh, Nabi neuduek disana\nNabi nyang laen pi disinan, geumeubri saleum ngon Saidina\nBeuseulamat ya Muhammad, jak ta Mekreuet bak Rabbana\nGata Rasul akhe zaman, gaseh Tuhan that keu gata\nBeuthat siat pi talakee, tulong gata muekjizat bak na\nBandum Nabi meunan narit, lheueh nyan Mekreuetle disana\nNgon sahbat Jebra-i tinggai, Nabi laen dum disana\nBatee hamparan peu-ek sajan, kume tuan ikot gata\nNabi kalon batee meulayang, teuma neutham Nabi sangga\nBek kajak kah batee sajan, piyoh disinan batee raya\nBatee deungo Nabi peugah, batee piyoh diantara\nU bumoe meuhan jitem tronle, ngon teukeudi Allah Ta’ala\nNabi Mekreut ngon Jebra-i, meunan rame kheun ulama\nSiteungoh ulama meunoe geukheun, geu-ek bak rinyeun miseue tangga\nSiteungoh kheun awan bulueng, siteungoh kheun Malaikat bawa\nNgon Jebra-i Mehreut sajan, sampoe jalan langet pertama\nPinto langet bandum teuhah, Malaikat barullah dum disana\nMeubri saleuem dum Malaikat, asoe Langet dum barang na\nSinan geubri perjamuan, dalam hidangan ngon piala\nPertama ie laban, saboh mundam ie madura\nTuwak saboh ie piala, arak pi meunan saboh mundam\nKeu janjongan Malaikat ba\nJebra-i kheun bak janjongan, tajeb ie nyan toh nyang suka\nYa Muhammad suroh Tuhan, bekta bantah ya Saidina\nMinom gata ya Muhammad, toh nyang hajat nafsu gata\nIe laban gata galak, toh ie arak gata suka\nToh ie madu gata minom, suroh Tuhan toh nyang ridha\nMeunan neukheun uleh Jebra-i, Nabi cokle saboh piala\nNeucok ie laban saboh mundam, minum janjongan bahgi tiga\nDua neucok saboh tinggai, meunan amai buet Saidina\nJebra-i kheun jeb beuhabeh, bekle tinggai ya Saidina\nNabi neukheun sepka dumnoe, ka meunyum droe bak peurasa\nJebra-i kheun jeb beuhabeh, bekta teugah nyang lon kata\nDua-lhee go Jebra-i yue jeb, Nabi kheun kasep ka meumada\nNabi kheun sabab malee, takot seureupee nibak lingka\nJebra-i kheun ubak Nabi, teulhee bagi umat gata\nDua bahgi lheueh geutamong, hana keunong apui Nuraka\nSaboh bahgi srot lam Jahnam, dudoe meuriwang tamong Ceuruga\nNabi deungo meunan narit, ie keumeung jeb habeh dumna\nJebra-i teugah han neubrile, ‘ohnan teukeudi Allah Ta’ala\nJinoe hanjeuetle ta ubah, nibak Tuhan hana neuridha\nYa Muhammad jinoe lon peugah, peurintah Allah ateueh gata\nYaikalau tajeb bak ie madu, ka teulale dum keu donya\nAdat tajeb bak ie arak, umat teugalak keu Neuraka\nMeuhan sidroe dalam Jannah, kaphe neuhat umat gata\nLheueh nyan Nabi lom neu Mehreuet, ubak langet nyang keudua\nTroh lapeh lhee dan marnyang peuet , Nabi Mehreuet laph lima\nTeulheueh nyang nam lapeh tujoh, Nabi katroh Jebra-i ba\nNabi Musa pi na disinan, neu mubri salaeuem deungon Saidina\nSaleuem Musa keu Muhammad, beuseulamat ateueh gata\nHe Muhammad gata jinoe, geupeu jeuet keu Rasul Allah Ta’ala\nUmat gata masa jinoe, la’eh kira Iman jiba\nBadan cut-cut hanthat kuat, bak ‘ibadat kureueng takwa\nDum syari’at Tuhan peuseuon, talakee kureueng nibak nyangka\nLimong ploh watee nyang seumayang, talakee kureueng ya Saidina\nPuasa pi teulhee buleuen , talakee kureueng uleh gata\nJeub –jeub peukara talakee kureueng, talakee meu’ah ampon deeca\nUreueng lakoe ureueng binoe, la’eh sinaroe Iman jiba\nMeuhan tapateh ulon peugah, dudoe meulah he Muhammad gata\nJeuet takalon akhe akan datang, lethat macam umat gata\nUmat gata le munafek, le nyang dendek dua muka\nTeutapi saboh nyang na manfaat, ‘oh jitaubat ampon deesya\nUmat nyang that lawan syaitan, nyang umat nyan leubeh aula\nNyan umat nyan leubeh bahgi, sabe ngon Nabi dum Ambia\nNyankeu umat gata sidroe, umat kamoe meunan hana\nHai? Muhammad jak tapeurab, ubak hijab sidroe gata\nKamoe laen hanjeuet keunan, meujak sajan deungon gata\nHe Muhammad ulon peurunoe, tajak jinoe keunan gata\n‘Ohtroh keunan ubak pujoe, taduek dudoedilee do’a\n‘Ohtroh do’a teuma sujud, Tuhan mahbud sidroe saja\nSilama goh troh titah, bekta beudoh angkat keupala\nJebra-i kheun nyokeu meunan, ban ajaran Nabi Musa\nNabi neujak pantah-pantah, neu beuot langkah bak Allah Ta’ala\nJebra-i hue Nabi dilikot, narit mangat neu calitra\nAllah Ta’ala bak siseun nyoe, gata neu pujoe ya Maulana\nBak dilee gata ya janjongan, pujoe Tuhan Po Nyang Asa\nMeunan neukheun pujoe Tuhan, tanyong yohnyan dilee lingka\nAttahiyatul ilaihi wasshlatu wasshalibatul ala Neubuet Nabi mulia\nFiruman Tuhan yohmasa nyan, bak janjongan Nabi kita\nAsayhaduala ilahaillallah, wa Asyhaduanna Muhammadur Raslullah\n‘abduhu wa rasuluh, lalu bak Rabbi Nabi kita\nTeulheueh peucaya Rasul sidroe, dum sinaroe bak Allah Ta’ala\nLheueh Firuman bak Hadlarat, lheueh Muhammad tron meusabda\nYa Muhammad gata sidroe, ku peujeuet keu Rasul bak umat dumna\nLimong ploh watee siuroe simalam, neuyue seumayang umat gata\nTayue puasa mulhee buleuen, dalam sithon maseng kita\nMeunyo areuta jakeuet jibri, keu hamba faki miseukin dumna\nSiploh-ploh uroe buleuen Zulhijjah, jijak ziarah dumna gata\nSujud bak Hadlarat, tadong siat angkat keupala\nNabi seuot fireuman Tuhan, ampon seukalian dumna hamba\nYa hannan ya mannan, gata tuban dum peukara\nUlon leumoh hana lahe, toh suroh nyang yue gata\nHana jipateh suroh ulon, ulon leumoh hamba gata\nTron fireuman nibak Tuhan, toh ulon bri jinoe keugata\nJinoe hajat cit keu ulon, peue ulon bri tueng keugata\nYa Tuhanku umat ulon, leumoh bandum hana kuasa\nFireuman Tuhan bak Muhammad, lalu syufu’at bak Po gata\nDilee seumbahyang 50 watee, jinoe limong kubri keugata\nBak nyang leumoh kubri kuat, hai Muhammad tapeucaya\nJinoe kubri keugata mukjizat, peue nyang hajat lakee gata\nGata ku gaseh wajibulllah, lakee bak Allah peue digata\nPoteu kaya amat sangat, peue nyang hajat peunoh pinta\nKubri amaiteu meukabui, barang kapeue nyang tapinta\nSaboh ‘amai nyang ikheulah, siploh balah keboeh ganda\nDeesya gata ku peumeu’ah, ban nyang kheundak tempat gata\nHe Muhammad jinoe jak tawoe, suroh kamoe bek talupa\nNabi seuot insya Allah, amanah billah jaweueb Saidina\nNabi sujud dua kali, jarak Nabi bak Haq Ta’ala\nTroh janjongan bak Jebra-i , neu meupeutronle laju u donya\nSampoe Nabi troh u Makkah, mulai rab suboh hampe faja\nNabi neu eh deungon Khadijah, neupreh suboh watee teuka\nSuboh teuka tron janjongan, bak Mon Zamzam neujak sigra\nLheueh neu manoe tueng ie seumayang, neu tubiet reujang rab ngon mimba\nYohnyan Nabi neu seumbahyang, beudoh rot wie unun Abubaka\nSahbat 40 dong seumbahyang, ikot janjongan dilikotnya\nNabi seumayang dua rakaat, seureuta qunut sajan neuba\nLheueh meusaleum beudoh janjongan, neu ek reujang ateueh mimba\nNeu meubri saleuem Po janjongan, deungo seukalian makhluk dumna\n‘Ohlheueh saleuem neu pujoe Tuhan, meunoe neukheun ateueh mimba\nLailaha illallah wahdahu la syarikalah, lahul mulku walahul hamdu\nYuhyi wayumitu wahuwa ‘ala kulli syaiing qadir siploh seun Nabi ulang\nLheueh nibak nyan ya Saidina, (neu beurkata Muhammad muda)\nHe manusia inong agam, dum seukalian tuha muda\nUlon Mehreuet keudeh u langet, Tuhan Hadlarat yue jak hamba\nDeungon Jebra-i dua lonjak, lon giduek Burak Tuhan karonya\nU Baitul Muqaddeh ulon jak, ulon peugah bak gata dumna\nMehreuet u langet tujoh lapeh, bit pihabeh lon peukhaba\nUlon jak katroh langet tujoh, bak hijab Tuhan sampoe sigra\nGeukheun ulon kajeuet keu Rasul, ulon geuyue ubak gata\nNeuyue meutauhid ubak geutanyoe, Tuhan sabet sidroe asa\nSidroe Tuhan taek saksi, lom keu ulon Rasul ubak gata\nBeuna ulon Rasul Tuhan, beuta iman dumna gata\nMeunan sabda Rasulullah, beudoh pantah Abubaka\nNeumat jaroe Rasulullah, ucap Syahadat Kalimah Dua\nAsyhadualla ilahaillallah wa asyhaduanna Muhammadar Rasulullah\nIkrai ngon lidah tashdik hate, soena nyang sabe ngon Abubaka\nNarit goh lheueh neumat ka dilee, soena lagee Abubakar\nAdat tacok langet ngon bumoe, na meutan asoe siblah neuraca\nAdat tacok tapasoe keunan, brat cit Iman Abubaka\nLanget ngon bumoe ta timangan, brat cit Iman Abubakar\nLheueh Abubaka teuma sahbat, meungucap Syahadat Kalimah Dua\nLaen bak sahbat na siploh droe, nyang peuet droe duek rab mimba\nLaen nibak nyan ka jiiem droe, ureueng meupudoe keunan lingka\nSaidina Hamzah Saidina Abas, gobnyan jak krah ureueng nyang na\nJak tatamong Agama Islam, Rasul Tuhan ateueh mimba\nBandum jiiem hana ji seuot, kawom Yahudi ngon Nashara\nTeuka dudoe sidroe ureueng, teuka keunan teudong diluwa\nNeudong dipinto Masjidilharam, ka jipandang ateueh mimba\nNan nyang makruf pakri tuan, nan Abdurrahman po aneuk Nda\nAkai panyang lon boeh meunoe, leubeh tajam bak bicara\nTroh bak pinto Masjidilharam, teudong sinan deungo haba\nNeu deungo Rasul teungoh neubeuet, haba Mehreut Jebra-i ba\n‘Asyik seukali ‘Abdurrahman, neudeungo janjongan neu calitra\nWatee ‘Isya Mehreut u langet, faja katoe neutron u donya\nHana dimasok ubak akai, seupeurti hai neu peukhaba\nAntara langet deungon bumoe, dilee Abu neu peukhaba\nLimong reutoh thon peurjalanan, that jarak ‘ohnan nyang keudua\nTroh bak tujoh Nabi Mehreut, troh bak hijab Allah Ta’ala\n‘Abdurrahman yohmasa nyan, syok ngon waham sabe dua\nNeu eu bak rupa ka meulaen, Abduurrahman ngon bicara\nAbdurrahman neu kheundak woe jinoe, jula uroe pruet ka lapha\nNeubloe dageng mirapati, neu keumeung sie woe u tangga\nAbdurrahman hoi isteuri, mirapati neujok sigra\nPruet ulon deuek hate susah, lon deungo hibat that Muhammad muda\nHat ‘ohnoe uroe Rasulullah, Tuhan yue Mehreut watee ‘Isya\nTroh bak langet tujoh lapeh, bak raja eh Sang peurbula\nLon eu bak rupa ka meulaen, hana bandeng rupa nyangka\nNa tamse meuh jiek seupoeh, jroh seumeuloh limpah cahya\nTatot dageng beurijang masak, ulon kujak manoe sigra\nWoe jak manoe lon pajoh bu, lheueh nyan laju lon riwang teuma\nHate didalam hana mangat, saleh Muhammad nyobit Nabi\n‘Abdurrahman neujak pantah, laju bak kulam neukeubah ija\nUreueng rame dalam kulam, Abdurrahman meusalen sigra\nNeukeubah peukayan bineh kulam, neutron u dalam seunom lanja\nNeu seunom pi troh jab u bumoe, beusot bak nanggroe saboh raja\nNanggroe nyan ureueng rame, that mupakat dum bicara\nDalam nanggroe nyan na saboh Meseujid, meusenurat Kalimah Dua\nAsyhadualla ilahaillallah, wa asyhaduanna Muhammadur Rasulullah\nRaja ade rakyat rame, jroh meudani luwah banda\nUreueng nanggroe kaya limpah, le seudeukah ureueng kaya\nRupa jroh that inong agam, Abdurrahman that mulia\nGaseh raja uleebalang, Abdurrahman hate suka\nKakeu geudong bak nanggroe nyan, nanggroe Iman kong agama\nAbdurrahman neu meukawen, inong ‘alem lagi kaya\nRupa jroh that hanpeue pike, mangat hate ureueng nyang na\nPadum natreb teutap nanggroe nyan, Abdurrahman aneuk neukana\nNakeu aneuk ureueng lakoe, na meung teulhee droe jroh that rupa\nPadum lawet dudoe nibak nyan, Abdurrahman saboh masa\nTeuka panas tarek uroe, neujak manoe miseue nyangka\nNeujak manoe ubak kulam, ie didalam jroh that rasa\nNeu peuduek ija dibineh kulam, tron u dalam manoe sigra\nLaju neu seunom dalam kulam, beudoh sinan rahob muka\nBeudoh sinan neudong ‘oh cot, karhet teumpat sot Makkah mulia\nNeu eu ija bineh kulam, bak neu keubah hana meutuka\nUreueng nyang dong dibineh kulam, sidroe pitan jarak disana\nParek mantong dhiet hana padoe, neu eu uroe gohlom jula\nAbdurrahman meusalen reujang, woe berjalan u rumoh tangga\nTroh u rumoh hoi isteuri, neukheun khanduri hase gata\nIsteuri seuot gohlom masak, citban neujok lawok sira\nMeung apui goh lon peuudep, droe neu meugriet neuwoe sigra\nMeunan narit bak isteuri, Rahman peureugi neu riwang lanja\nAbdurrahman sampoe neu pham, peurintah Tuhan lahe nyata\nHana syokle bak hate kamoe, beuna Nabi Rasul Ta’ala\nAbdurrahman laju teubiet, u Meseujid neujak lanja\nTamong u dalam pantah-pantah, Rasulullah ateueh mimba\nLaju neujak com jaroe Rasulullah, lom teutamah neucom dada\nTeulheueh meungucap Dua Kalimah, Rasulullah neu pareksa\nAbdurrahman takheun bak kamoe, tajak keunoe soeyue gata\nSoe yue jak gata keunoe, takheun bak kamoe nyang sibeuna\nAbdurrahman seuot reujang, suroh Tuhan bak Saidina\nJaweueb Nabi hana lon pateh, bunoe sideh lon kalon gata\nTreb that tadong babah pinto, ulon eu disinan gata\nPeue takalon tadong sinan, Abdurrahman meuberkata\nAbdurrahman seuot pantah, ya Rasulullah lon deungo sabda\nDroe neu Mehreuet bak langet tujoh, droeneu kheun troh jeub-jeub kubra\n‘Ohlon pike ya Rasulullah, sang beurakah kheun Saidina\n‘Ohlon pandang kayo teuman, hate jawam dalam dada\n‘Ohlon deungo haba Mehreut, disinan kajeuet hate liya\nDidalam nyan teukeudi Allah, Tuhan peulumah lon eu rupa\nTanda beuna Rasulullah, jinoe lon peugah ya Maulana\nAbdurrahman teuma peumeugah, rakyat barullah jideungo nyata\nDumna rakyat habeh hireuen, Abdurrahman peugah haba\nNiphon awai hingga akhe, rakyat sare hireuen dumna\nDum jideungole asoe Makkah, Abdurrahman sah seuon agama\nDumna rakyat saket hate, hansoele peugot beurahla\nHana soele peugot Tuhan, hanale tukang peugot beurhala\nKa geuikot Nabi Muhammad, jinoe ingat salah bak raja\nAdat jampang binasa Tuhan, soekeu tukang lom tamita\nHana soele peugot Tuhan, meungkon gobnyan nyang biasa\nBan ‘oh meugah ka salahan, Abdurrahman meuhat binasa\nHana patot neumeu Iman, teuma Tuhan nyang tan rupa\nTuhan lahe han ji ikot, beungoh seupot taeu rupa\nTuhan nyang tan nyang taseumah, nyang tan leumah taeu rupa\nBan ‘oh meugah bak Abu Jeuhai, jinoe salah nibak raja\nKadang gata manyet geutot, buet nyang karot hanatara\nKareuna seubab droeneu tukang, neu peugot nyang sibeuna\nTukang laen hana that got, bak buet sanat bangon rupa\nLeubeh utoeh Abdurrahman, gobnyan tukang Tuhan raja\nMeung geuyue Tuhan geupeugot, sang-sang hudep nyawong geuna\nMeunan narit asoe Makkah, jijak peugah ubak raja\nRakyat peugah bak Abu Jeuhai, le akai ngon bicara\nJi peugah hai dum perbuettan, aAbdurrahman reuloh agama\nJinoe kamoe nyang troh langkah, meujak peugah bak Meukuta\nAbdurrahman reuloh iman, tanle di dalam dada\nKa neu seumah Tuhan Muhammad, Rahman ka sisat iblih daya\nTuhan nyang na ka neukeubah, jinoe jiseumah Tuhan nyang hana\nBunoe sideh kamoe lihat, Rahman ucap Kalimah Dua\nAbu Jeuhai ngo narit meunan, beungeh ji that hanatara\nYa kalee nyo Abdurrahman, hanale iman ka binasa\nAbu Jeuhai neukheun bak rakyat, ta mupakat gata nyang na\nJakalau nyo Nabi Muhammad, lakee mukjizat bak jih dumna\nLakee bak jih peue nyang na hajat, nyang han dapat dipeunyata\nMeunan narit Abu Jeuhai, jikheun bak rakyat meuree-ree sigra\nJijak bak Rasul dum meuploh-ploh, habeh rakyat keunan teuka\n‘Ohtroh keunan bandum sampoe, marit sidroe ureueng tuha\nYa Muhammad dumna kamoe, troh langkah keunoe ubak gata\nKareuna gata deungo kamoe, jeuet keu Rasul akhe donya\nTiep-tiep Rasul na mukjizat, meunan adat dilee nyang ka\nPadum-padum Rasul nyang dilee, peue jilakeele umatnya\nDumpeue hase lakee umat, buet Hadlarat Tuhan karonya\nJinoe bak gata kamoe lakee, he panghulee Rasul Ta’ala\nKamoe lakee ya Muhammad, buleuen dilanget jitron u donya\nNeu eu buleuen malam peuet blah, malam Hameh sampoe sahja\nBuleuen pi jiek ‘ohcot reumbang, teuma jitron ubak gata\nLheueh nyan jiwoe buleuen u langet, meunan hajat kamoe dumna\nMeunyo na meunan ya Muhammad, kamoe ucap Kalimah Dua\nMeungtan meunan taubah buet, jinoe bek troh keudeh gata\nMeubek tadong nanggroe Makkah, gata salah nibak raja\nTa keumeung ubah agama dilee, lethat lagee nibak gata\nMeunan narit raja Makkah, akan pantah kamoe beuna\nMeunan narit asoe Makkah, anasbi limpah deungon ie mata\nNeu tangah u langet neuhoi Allah, gata peurintah ateueh hamba\nLheeh neukheun nyan troh Jebra-i, neuduek dikiri Nabi mulia\nTeuma jaweuble Jebra-i, jisangka Nabi ureueng nyang na\nHana jithee Malaikat, jikira Muhammad jaweub sigra\nJebra-i seuot insya Allah, Tuhan peupunoh hajat gata\nPeue tahajat dum tapeugah, Poteu Allah peutroh pinta\nHajat kamoe buleuen jitron, dalam lumueng hadapan gata\nTabri jitamong rot jaroe bajee, meunan lakee kamoe dumna\nJi tamong rot unun ji teubiet rot wie, nyan meus’ie meu eu rupa\nLom yue tron di hadapan kamoe ya Maulana\nNeuyue jak tawaf Kakbah Baitullah, miseue peurintah manusia\nLheueh nyan buleuen taubah, bak beukah jih dua\nSiblah u sreb siblah u meunggreb, dudoe ‘oh treb meukap dua\nSiblah saho tasrom buleuen, dudoe meuteumei meukap dua\nNabi kabui lakee Yahudi, ngon Nasrani sajan dua\nHabeh narit sampoe malam, lheueh seumbahyang watee ‘Isya\nRakyat meusapat inong agam, seukalian tuha muda\nRasulullah teuma jijak tueng, kawom Yahudi deungon Nashara\nRasulullah neujak u mideuen, sahbat bandum sajan neuba\nMalaikat tron dilanget, han teukhimat peunoh donya\nMalaikat peuet pitron sajan, suroh Tuhan bak Saidina\nBuleuen jiek rab cot reumbang, neutueng ie seumayang di Maulana\nNeu seumbahyang dua rakaat, lakee cupeu’at bak Allah Ta’ala\nTeulheueh seumbahyang neu meuhajat, bak Hadlarat neu kabui pinta\nYa Tuhanku neu peutron jinoe, keu ulon tabri hukom gata\nMakhuluk nyang na jilakee kalon, jinoe neu peutron ya Rabbana\nNabi sujud dua kali, Subhana Rabbiyal ‘akla wa bihamdihi\nTuhan neubri lakee Saidina\nTeuma sujud buleuen jitron, deungon suroh Tuhan Nyang Asa\nDroecit ka ngon teukeudi Allah, buleuen 14 jitron u donya\nYohnyan jitron bak Muhammad, dumna rakyat jikalon rupa\nLalu jitamong rot jaroe bajee, dumna rakyat jikalon rupa\nJitamong rot unun jiteubiet rot wie, pihak Nabi nyang that mulia\nLalu jilingka Kakbah Baitullah, lalu jitawaf pantah sigra\nGeunap tujoh seun dilingka Kakbah, that barullah jikalon rupa\nTeuma buleuen neuyue Meusyahdat, faseh jithat harah suara\nAsyhaduallaila haillallah, ucap ngon lidah deungon sibeuna\nWa Asyhaduanna Muhammadar Rasulullah\nPeusuroh Allah Muhammad mulia\nRakyat deungo seukalian, buleuen marit faseh suara\nLalu hireun asoe Makkah, hireun dahsyah agam dara\nLom neuyuele Nabi Muhammad, jiek u langet buleuen purnama\nNa sijameung buleuen dilanget, kheundak Hadlarat beukah dua\nSiblah u sreb siblah u meugreb, deungon mukjizat Nabi mulia\nDeungon icarah Nabi Muhammad, dumna rakyat jieu rupa\nLom neu isyarah deungon jaroe, buleuen meuwoe miseue nyangka\nTeuma jitron lom ban dilee, rot lihe bajee jitamong sigra\nJitamong rot lihe jiteubiet rot gaki, mukjizat Nabi sangat mulia\nTeulheueh nyan jiek lom u langet, buleuen bansot miseue nyangka\nNa sijameung buleuen disinan, gadoh yohnyan buleuen purnama\nDeungon mukjizat Nabi Muhammad, seupot supeuet glap gulita\n‘Ohban jikalon hanale leumah, rakyat gundah dukacita\nYohnyan teumakot dumna kaphe, geumeunta sare barang anggota\nYohnyan jikheun dumna rakyat, teumakot that subra donya\nYa Muhammad kamoe teumakot, tapeu bansot buleuen purnama\nRakyat jiklik jihoi Muhammad, nyum kiamat alam donya\nYa Muhammad ta ampon dum kamoe, buleuen jinoe neubri nyata\nDroecit kangon teukeudi Allah, buleuen pi leumah hase teuka\nYohmasa nyan keuban arat, buleuen peungeuh sangat seugala donya\nDumna kaphe yohmasa nyan, jibawa iman dum jirata\nLalu ji meungucap Dua Kalimah, pujoe Allah ‘azza wajalla\nSiteungoh kaphe han jitem ikot, alaihi laknat jikheun peurbula\nNabi Muhammad jikheun meujen, hanmei teelan tapeucaya\nSiteungoh kaphe jibawa iman, bak malam nyan meulaksa-laksa\nKricit narit raja Makkah, jikheun teupat pantah sigra\nTango kamoe ya Muhammad, gata mukjizat kabui pinta\nTa peutroh ban nafsu kamoe, gata sidroe meupeucaya\nAneuk kamoe citna sidroe, ureueng binoe han sakon guna\nHana gaki hana jaroe, aneuk kamoe hana mata\nBeuka sitnyo gata muekjizat, aneuk lon bak got samporna\nAdat proehai gata mukjizat, gata Muhammad kupeucaya\nJinoe kutamong agama Islam, gata tuwan nyo Nabinya\nMeunan jikheun raja ‘Arab, yohnyan Muhammad sukacita\nMa geu seuot Nabi Muhammad, dumna khalayak deungo nyata\nAdat meunan raja Arab, beuteugoh janji tamong agama\nWahe raja tango kamoe, jakleh tawoe tapeunyata\nInsya Allah troh ban hajat, Tuhan Hadlarat nyang karonya\nYohnyan raja neuwoe u rumoh, teukeudi Allah ka samporeuna\n‘Ohsare troh u seuramoe, neu eu aneuk droe ka indah rupa\nLalu jijak ubak ayah, rupa indah hanatara\nJime deungon ie dalam seurahi, ngon srah gaki Du jiraja\nRaja Arab hate mangat, aneuk neulihat indah rupa\nYohnyan raja mangat hate, neupujoele Tuhan Asa\nYohnyan raja hate hireuen, neubawa Iman pantah sigra\nNeubawa Iman akan Muhammad, lahe muekjizat Tuhan karonya\nSibeuna nyo Nabi akhe jameun, neubawa Iman Poteu Diraja\nYohnyan neumeungucaple deungon Syahadat, nabi Muhammad neu peumulia\nYohnyan lethat ureueng ikot, dimengucap Syahdat dum jirata\nRakyat di mideuen habeh jiwoe, sigala nanggroe dipeucaya\nLaen lethat nyan mukjizat, pihak Muhammad nyang that mulia\nTeutap ureueng asoe Meukah, Nabiyullah dipeucaya\nUreueng lakoe ureueng binoe, bandum nanggroe tamong agama\nLaen lethat nyang han pateh, lalu neupoh uleh raja\nDeurajat leubeh Nabi Muhammad, leungkap shamad lakee do’a\nBeureukat mukjizat Muhammad Amin, dumna mukmin lakee do’a\nDumna tuan dibawa Iman, dumna Islam dipeucaya\nWashalallahu ‘ala Muhammad, dumna umat tapeucaya\nWa’ala alihi washahbihi ajma’in, beuta yakin akan Saidina\nBirahmatika yaarhamarrahimin, rahmat Tuhan nyang nantiasa\nRahmat Tuhan akan Muhammad, troh ‘ankiamat hana reuda\nNyankeu Tuhan Rabburrahim, lagi Hamim Allah Ta’ala\nNeubri rahmat nyankeu Nabi, hana beurheunti jeub kutika\nJeub-jeub watee geunap saat, keu Muhammad Tuhan karonya\nAmin ya Rabbal ‘alamin, gaseh Tuhan Muhammad mulia\nTamat Surat Neubuet Nabi, narit suci kon peurbula\nBan calitra Imum Razali, mupakat le tabicara\nBeuta baca barang kajan, Nubuet janjongan Nabi kita\nUreueng baca lethat munafaat, ureueng nyang surat lethat pahla\nDeungon beureukat Nabi Muhammad, ureueng nyang ingat beuruleh pahla\nDeeca lahe deca baten, dum seukalian ampon simua\nPahla ureueng troeh Neubut Muhammad, Malaikat keunan neuteuka\nSigala iblih ‘alaihi laknat, arat meuhat dum barang na\nAdat han tatroeh beuta peugah, meunan pisah tateumei pahla\nWatee geubaca hikayat nyoe, duek bak seungap bek le haba\nSupaya neubri uleh Tuhan, pahala tuan nyang that raya\nMeuna takalon Surat Neubuet, rhot deeca cut ngon deeca raya\nDeesya ureueng asoe gampong, jiteureubang deesya dumna\nJikalau hanjeuet ngon jisurat, ta upah surat tatroh bakna\nBekkeu tasyen tabri upah, Allah tamah beureukat teuka\nSaboh tabri siploh balah, bek tagundah ikhlas bakna\nDeungon beureukat Neubuet Nabi, mudah raseuki Tuhan karonya\nUreung surat hikayat nyoe, wahe adoe ampon deesya\nTasurat deungon hadhir hate, bekkeu nahe deungon riya\nUrueng nyang troeh nyoe seunurat, ji teureubang meuhat dumna deesya\nUreueng nyang beuet deungon deungo, habeh simuwa dumna deeca\nMiseue awan kayee angen pot, habeh hanyot dumna deesya\nBeuta deungo dumna tuan, hikayat janjongan panghulee kita\nSoe nyang deungo raya faidah, Poteu Allah bri karonya\nKareuna pangkat Nabi Muhammad, leubeh deurajat nibak nyangna\nTatot rumoh pihan tutong, Tuhan tulong han meubahya\nAdat lam kapai pihan karam, bak na didalam surat mulia\nBeuta pateh nyoe peuneugah, keu Nabiyullah bek talupa\nMeuhan tapateh teumpat lam Jahnam, page karam lam Nuraka\nMiseue pahla tabeuet Quru’an, meunan Tuhan neubri pahla\nBeurang kasoe syok salah waham, balah Tuhan page Nuraka\nAllahumma shalli ‘ala Saiyidina Muhammad\nWa’ala alihi washahbihi wasallam\n(ban lheueh Bang ‘Ashar, poh 15.50 wib, Selasa, 12 April 2016).\nSenin, 18 April 2016 lk selama 2 jam telah diedit 14 tempat/kesalahan di rmh pak KALAM.\nSenin, 30 Mei 2016/23 Syakban 1437 lk 3 jam(10.30-14 seluruh kegiatan) selesai diedit 103 tempat/ kesalahan di kantor dosen F.Adab bersama Nurdin AR. Tanda kata nyang kamoe peubutoi meubri hitam tulisan!\nJanji Medya Hus geujak bantu bak 17 dan 18 puasa hana jadeh geujak.\nJanji lon jak bak pak Kalam uroe nyoe Sabtu, 20 puasa hana jadeh cit lon jak, sabab lon peubeutoi keudroe laju 5 pat ‘salah’ nyan!\nHABA KHATAM PO SEUNALEN:\nLam cara gasa-gasa Hikayat Neubuet Nabi nyoe, kalheueh lon salen nibak harah Jawoe keu harah Laten bak uroe Seulasa, 12 April 2016 ban lheueh Bang Asa poh 15.50 wib. Mulai ulon salen, uroe Satu, poh 6.00 seupot bak 25 Molod Keuneulheueh 1437/25 Jumadil Awal 1437 H/5 Maret 2016 M, bak watee muto Kafilah Like Molod dari Kecamatan Beutong, Nagan Raya mantong bak jalan lam gle Gunong Geureutee. Rombongan nyan geujak Meulike Molod bak Asrama Mahasiswa Beutong, di Rukoh Darussalam, Banda Aceh.\nSabab lon kheun kalheueh teusalen ngon gasa-gasa, kareuna mantong na 122 krek kata lam hikayat nyan nyang beutoi-beutoi hana lon teupeue kheun. Laen nibak nyan nalom meuploh-ploh krak kata nyang gohlom yakin beutoi lagei lon tuleh. Bagi ata nyang goh yakin nyan lon boeh tanda tanyong (?), bagi nyang bit-bit hana muphom lon, teubri tanda lumboi halaman,cunto (hal 3 ). Sabab jeuet lagee nyoe meuteueh-hareueh buet nyoe, lantaran naskah hikayat nyoe kon asli tapi fotokopi katreb that. Le tulesan fotokopi nyangka leukang/teupluek.Bak awai-awai phon lon pike, sang-sang nyoe ka pangeh, han bireh tapeubeutoi meuthon-thon. Tapi, alhamdulillah hana trep nibak nyan timoh pikeran nyang jeureungeh-jeureungeh, hingga lam dua buleuen 13 uroe ka bereh bandum teuma, leungkap samad.\nHana treb lheueng nibak nyan, bak seupot Lanyan lon tlpn Pak Kalam teulakee bantu. Maka singoh rab poh 8.30 uroe Seulanyan, 18 April 2016 ulon jak u rumoh Pak Kalam ngon aneuk agam lon nyang tuha ngon diba saboh Laptop. Alhamdulillah, rab dua jeum meupareksa Hikayat Neubuet Nabt nyan, kamoe lheueh meupeubeutoi 14 krak kata nyang goh lon teupeue baroekon. Rab poh 12.00 kamoe meubeudoh jakwoe, jamei pih troh, Cut Bang Tijue Pak Kalam jak saweue cut adoe, sira jak kontrol u RSZA. Lheueh nyan hanale lon pakat-pakat bantu bak Pak Kalam. Sabab lon deungo teungoh gabhuek that, ngon kadang-kadang didroeneuh nyan pih seu-i, hana mangat asoe.\nDang-dang meuho lakee bantu lom, lon edit-edit keudroe hikayat nyan ube nyang jeuet. Nyang goh-goh yakin bit beutoi, lon pareksa geulayi. Kata nyang hana lon teupeue salen mantong 108 krek treuk. Atanyan bandum lon tuleh lam saboh buku catatan. Rab sibuleuen siteungoh teuma baro teuingat keu Pak Nurdin AR. Bak saboh uroe lon tlpn droeneuh nyan, man hanasoe cok. ‘Oh rab seupot Pak Nurdin AR geutlpn lon, geutanyong peue na hai. Maka lon peugah lagee na, na saboh hikayat nyang hana lon teu’oh peutamatle, sabab na kata-kata nyang hanjeut lon kheun. Man geujaweueble Pak Nurdin AR, bahwa gobnyan na di kampus bak uroe Lanyan, Lasa, ngon Rabu. Akhe jih peukong janji meureumpok bak uroe Seulanyan, 30 Mei 2016. Yoh seupot lanyan lon tlpn lom Pak Nurdin AR keuneuk peugah pakri hana komputer, na Leptop aneukmiet hana taeu’oh cukeh/intho. Hana peue Leptop kheun gobnyan, neuba naskah hikayat mantong, inteuk tamita pat nyang peureulee.\nBak beungoh Lanyan nyan dilon na niet jak meuturi ngon Kepala Pustaka Wilayah nyang baro. Ulon ngon RBT yoh goh mulai acara apel pagi katrok keunan. ‘Oh lheueh upacara, sidroe rakan bak Puswil geupeuturi lon ngon Kepala baro. Kamoe meuproe ngon Bapak Kepala Puswil nyang ramah nyan, termasuk masalah cetak buku baru thon 2016. Lantaran niet meujak meureumpok ngon Pak Nurdin AR lom, uroe pih ka poh 10, maka sira woe dari Puswil kamoe jak jep ie. Teungoh bak Warkop Simpang Galon, jitamong sms Pak Nurdin AR:”Ulontuan kana di fakultas”.\nBantrok u kanto dosen Fakultas Adab-Humaniora, kamoe peubuet laju nyang peureulee. Bahan nyang teume cit naskah Hikayat Neubut Nabi ngon fles. Di sinan baro teuingat han tatupat mita nyang “salah” lam naskah hikayat meunyo hana takalon asoe hikayat nyangka teusalen bak fles. Maka Muhajir RBT payah woe jak tueng aneuk agam teulot lon nyang jeuet intho/sentuh Laptop. Lam buku catatan citka lon tuleh halaman-halaman nyang na kata-kata nyang goh teusalen. Lon nyang kheun halaman, aneuk lon (Amal) nyang mita bak fles. Lheueh nyan Pak Nurdin AR ngon lon sama-sama kalon bak manuskrip hikayat. Lheueh teutimang meunoe meudeh, akhe jih kamoe cok kesimpulan. Nacit sikrak-dua nyang bit-bit hansoe teupeue kheun, tapi meupeulheueh cit laju. Ternyata pengalaman Pak Nurdin AR nyang treb bak Museum Aceh sampe jeuet Kepala Museum Aceh, jeuet keu seubab buet kamoe rijang hase. Cit lk lam 3 jeum kalheueh kamoe peubeutoi 103 krak kata. Lantaran seunang that hate lon wab lethat le hase saat nyan, langsong lon tlpn Pak Kalam, Pak Jamai Di Rumoh Teungoh,Beutong Nagan Raya dan Pak Mukim di Lam Ceu. Aleh sabab kamoe peugot nyoe ngon riyoh geumbira, sira meukhem-khak, sabab le tulisan lam hikayat meuputa-putie lheueh, maka hanasoe teuingat keujak bloe ie meusiteugok. Jadi kamoe peugot buet nyoe bit-bit ngon ie babah puteh.\nLheueh teupeubeutoi 103 pat nyan, mantong 4 krek teuk nyang goh lheueh. Nyan ban 4 krak nyan nyang saja kamoe tinggai, sabab ‘payah’ that bah dudoe-dudoe takira teuma. Mangat mudah seutot, laju lon salen bak sion buku padum-padum boh bareh bak tiep-tiep kata ban 4 teumpat nyan. Bak si malam rab tamong buleun Puwasa 1437, lon jak deungo ureueng kheun nazam Tgk Dicucum di Mesjid Leupung-Cot Keu-eueng. Sabab lon deungo Cek Medya Hus na acara cit bak saboh rumoh toe disinan, maka catatan dan hikayat nyoe pih lonba sajan. Lheueh abeh nadham, ngon RBT Bang Buih, laju lon jak keunan. Tapi lantaran watee piyoh jeb ie lam kawan ureueng rame, hana jadeh cit meuteumeung kira.”Bah keudeh lam puwasa”, kheun Cek Medya.\nMacam-macam teuka pekeran mangat rijang lheueh buet nyan. Jan-jan dikheunle ate, bah tapakat Pak Nurdin AR lom. Tapi ditulak lomle pekeran laen, bek gabhuekle ngon urusan bacut treuk. Keurandiek-keuranduek ba Laptople aneuk-gadoh Pak Nurdin puasa-puasa. Meupakat Pak Kalam, pih teungoh that gabhuek peugot Diktat Ilmu Falak.\nUjong harapan, lon telpn lom Pak Kalam. Lam jawaban geukheun:”uroe rabu,hameh, uroe Jeumeu’at……oooOO …..uroe Satu dilon nyang na watee”. Singoh beungoh pulsa Hp kabeh, hana jeuet lon bri thee bak Pak Kalam. Asoe Hikayat Neubuet Nabi 4 krek nyang hana lon teupeue salen nyan, lon peugot laju ube muphom droe. Maka poh 10: 10 uroe Sabtu, bak 20 Puwasa 1437 H atawa 25 Juni 2016 M ka lon peutamat urusan 122 krek kata nyan. Tinggai bacut treuk nyang ragu-ragu tan yakin. Watee seupot lon tlpn pak Kalam.”OOO….geutanyoe na janji Sabtu uroe nyoe”, kheun Pak Kalam bak ‘anjong’ rumoh, nyang mantong gabhuek ngon Eleumei Palak.\nLk poh 2.30 uroe Lasa bak puasa keu 23 (28 Juni 2016) Cut Bang Pak Jamai neu tlpn lon. Bak lon peunyum phon sideh di Rumoh Teungoh, padahai droeneuh nyan kana di Ie Masen, Banda Aceh. Lam urusan jak bak ureueng habeh umu di Banda. Keuhai trok Cut Bang Pak Jamai u Banda sampe ulon boeh lam catatan nyoe na dua alasan. Phon that, ulon tueng seumpeuna teusalen phon Hikayat Neubuet Nabi nyoe, kareuna Cut Bang Pak Jamai ngon Kafilah Like Molod teungoh bak jalan lam gle Gunong Gureutee keuneuk jak Meulike Molod bak Asrama Mahasiswa Beutong di Rukoh, Darussalam. Man watee ulon teungoh mengetik peutamat salen hikayat nyoe pih karoh lom neutlp lon. Dua peuristiwa nyoe teuntee citka teukeudi Tuhan. Alasan keudua, bahwa Cut Bang Pak Jamai na neuba hadiah keu lontuwan Nadham Akhbaron Na’im karangan Teungku Di Cucum. Rab na 16 thon lon harap-harap pajan na dilon Nadham nyoe. Alhamdulillah, darot poh 3.30 singoh uroe(Rabu, 29 Juni 2016 atawa 24 Puasa) katrok Ota, cuco gobnyan jakjok fotokopi Nazam Akhbarul Na’im. Watee trok Ota ngon sidroe rakan nyan, dilon pih bantrok lon woe di Cot Buklat bak rumoh Cek Medya Hus. Lheueh Sidang Sarjana di Kampus langsong lon beurangkat ulon jak jok pulang Hikayat Neubut Nabi nyang kalheueh lon salen lam harah Laten. ‘Oh lon woe geubri hadiah saboh tijik leukat adang asai Krueng Sabee. Alhamdulillah, kana bahan cagruk ngon buka puwasa.\nAlhamdulillah, ‘ohlheueh lon lisi-lisi lom pat nyang mantong salah-silap mulai poh peuet – watee pajoh sawo- maka bak poh 6.15 uroe Hameh,25 Puwasa 1437/ 25 Ramadhan 1437 H/30 Juni 2016 M ka lon top Haba Khatam Po Seunalen nyoe. Nyang paih that bak 25 Puasa 1437 nyoe nakeuh Ultah keu 32 thon ulon dipokle muto di Yogyakarta. Uroe jipok nyan bak uroe Sabtu 25 Puwasa 1405 atawa 15 Juni 1985. Alhamdulillah, ulon sekeluarga mantong lam sihat Neubrile Allah Swt. Mudah-mudahan ukeue rahmat Tuhan sabe lam Neutabu keu kamoe dan bagi kaum Muslimin-muslimat seukalian, Amin!.\n*Catatan: Hikayat Neubuet Nabi nyoe sahja ulon posting bak uroe Rabu, 30 November 2016 keu seumpeuna Kuliah Umum Tan Sri Sanusi Junid di Prodi Pendidikan Sejarah FKIP Unsyiah bak uroe nyoe!. (T.A. Sakti)\nTulisan ini dipublikasikan di Hikayat. Tandai permalink.\n← Pengadilan Redaktur Sastra\nRendra, Romantis dan Sentimentil →